qundao/data-zh-poetry huggingface dataset:
夜宿青州客舍集句
作者：卢龙云
朝代：明

独怜乡思更茫茫，候馆人稀夜更长。远驿新砧应弄月，十年多难未还乡。伤心正叹人间事，旅服从沾九月霜。日夕烟波那可道，不堪栖屑困名场。
夜泊洸口昔回自贵竹时所取道也感赋三首
作者：卢龙云
朝代：明

陇树收残雨，江舟带暮烟。客程今夜宿，乡梦几宵悬。水接湖南路，山开岭外天。昔时孤骑绕，过此重凄然。二水浈阳合，千峰楚甸分。驱车曾鸟道，弭棹此鸥群。作客春多雨，怀人树有云。江声缘瀑急，永夜此中闻。舟楫频来往，江山自渺漫。风湍聊暂息，旅酌不成欢。旧事追相忆，新愁别转难。推篷占霁色，羁思稍能宽。
夜泊洸口昔回自贵竹时所取道也感赋三首·其一
作者：卢龙云
朝代：明

陇树收残雨，江舟带暮烟。客程今夜宿，乡梦几宵悬。水接湖南路，山开岭外天。昔时孤骑绕，过此重凄然。
夜泊洸口昔回自贵竹时所取道也感赋三首·其三
作者：卢龙云
朝代：明

舟楫频来往，江山自渺漫。风湍聊暂息，旅酌不成欢。旧事追相忆，新愁别转难。推篷占霁色，羁思稍能宽。
夜泊洸口昔回自贵竹时所取道也感赋三首·其二
作者：卢龙云
朝代：明

二水浈阳合，千峰楚甸分。驱车曾鸟道，弭棹此鸥群。作客春多雨，怀人树有云。江声缘瀑急，永夜此中闻。
夜渡苑家口时月出东方水天一色酷类江南之景
作者：卢龙云
朝代：明

月出波光涌，秋深露气寒。观涛心欲壮，击楫道偏难。灯火渔家集，帆樯估客欢。江南多泽国，此地却同看。
夜雨偶成和邓玑伯刺史
作者：卢龙云
朝代：明

谁遣閒愁到酒边，感时触事意相牵。计缘衣食家为累，梦落风波道苦邅。孤坐有怀徒耿耿，忧心无地不悁悁。夜来甘雨应沾足，且为三农庆有年。
夜饮惟学宅
作者：卢龙云
朝代：明

雨过云开月正圆，朱门宾从集初筵。西园尚美当春候，下里宁惭和郢篇。绮席沾香花似锦，金樽漾绿酒如泉。归来醉起更残后，犹记谈高座上玄。
大中丞戴公考绩
作者：卢龙云
朝代：明

天子念寰㝢，分道出绛绉。四方值多故，里巷繁诛求。衮衣觏之子，问俗殚怀柔。今古两叔伦，威名动遐陬。三载馀懋绩，飞书上冕旒。宛如躬召对，喜气溢皇州。承恩谅不次，臣劳兹可酬。
大中丞戴公考绩
作者：卢龙云
朝代：明
体裁：古风

天子念寰宇，分道出绛绉。四方值多故，里巷繁诛求。衮衣觏之子，问俗殚怀柔。今古两叔伦，威名动遐陬。三载馀懋绩，飞书上冕旒。宛如躬召对，喜气溢皇州。承恩谅不次，臣劳兹可酬。
大中丞陈公招饮鳌山别墅
作者：卢龙云
朝代：明

东海何年化巨鳌，南山千仞对城高。悬车密拥蓬三径，浮苇时航水一篙。竹坞云来歌并遏，松厓风入酒俱涛。初疑桂树能招隐，去后翻成倚醉逃。
大司马王公席上对月
作者：卢龙云
朝代：明

待月庭阶月正圆，中天云净出婵娟。金波泛露辉长夜，玉宇生凉到四筵。七十主人方健饭，二三宾客尽忘年。高谈洛下应难数，会有安车自日边。
大司马王公招饮城东别墅
作者：卢龙云
朝代：明

背郭新开径，邀宾屡徙筵。香山游再羙，绿野景同鲜。鸟亦知人乐，花能为客妍。微风生雨后，真可对炎天。
大悲寺与文安诸生小集
作者：卢龙云
朝代：明

野寺当幽处，登临思亦佳。暮云方绕室，秋水欲浮阶。扫榻呼僧语，凭轩动客怀。青衿劳问讯，玄论满萧斋。
大风
作者：卢龙云
朝代：明

维舟暮泊楚江皋，入夜天风转怒号。多少波涛曾历遍，不须重惮客程劳。
大风过采石泊舟时自慰
作者：卢龙云
朝代：明

放舶春流驶，烟波却自愁。半帆过采石，孤屿望仙楼。水阔鱼龙宅，天空雁鹜洲。长风吹不尽，薄暮喜维舟。
天宁寺谒詹观察先生时以入贺至
作者：卢龙云
朝代：明

万里旬宣驿路遥，暂来兰若驻星轺。每缘推毂怀知己，犹记乘骢肃百僚。消息几能通蜀栈，瞻依何易切云霄。况逢北极呼嵩日，金鉴亲看上圣朝。
天界寺宴集
作者：卢龙云
朝代：明

近郊多宝地，兹地景偏饶。诸天开净域，上界出僧寮。阴森翳草树，乔木且干霄。万松间修竹，绿荫垂丰条。值我同心友，折简相招邀。夙驾西南隅，弭盖陟山椒。历览穷幽胜，徙倚任逍遥。置酒长檐下，远俗隔尘嚣。鸟哢声声巧，林响复翛翛。举杯能勿醉，耳热一长谣。日晚促归骑，始觉路迢迢。秉烛兴未尽，入户已深宵。
天界社集赋得薰风自南来殿阁生微凉二首
作者：卢龙云
朝代：明

永日宁逃暑，微风入户来。炎威三伏失，爽气二仪开。暗度过新竹，轻飘动午槐。坐添吟思好，复进掌中杯。台殿元虚敞，披襟更纳凉。飙含槐柳色，气袭芰荷香。解阜歌虞帝，清泠快楚王。炎氛俱涤尽，夏日正堪长。
天界社集赋得薰风自南来殿阁生微凉二首·其一
作者：卢龙云
朝代：明

永日宁逃暑，微风入户来。炎威三伏失，爽气二仪开。暗度过新竹，轻飘动午槐。坐添吟思好，复进掌中杯。
天界社集赋得薰风自南来殿阁生微凉二首·其二
作者：卢龙云
朝代：明

台殿元虚敞，披襟更纳凉。飙含槐柳色，气袭芰荷香。解阜歌虞帝，清泠快楚王。炎氛俱涤尽，夏日正堪长。
天门山二首
作者：卢龙云
朝代：明

天阍谁道远，江上却名山。多少朝天者，时从此地还。见说千寻锁，横江断舳舻。升平当此日，外户总通衢。
天门山二首·其一
作者：卢龙云
朝代：明

天阍谁道远，江上却名山。多少朝天者，时从此地还。
天门山二首·其二
作者：卢龙云
朝代：明

见说千寻锁，横江断舳舻。升平当此日，外户总通衢。
奉军门檄阅兵海上二首
作者：卢龙云
朝代：明

寓目真无际，洪流远拍天。楼船多尺籍，沙屿未桑田。对月还惊燧，迎潮或控弦。可能风万里，尽扫海门烟。井里诛求急，俱缘饷荷戈。昆明池水阔，赤壁夜帆多。分队为鱼鸟，扬威杂鹳鹅。将军同下濑，谁不负铙歌。
奉军门檄阅兵海上二首·其一
作者：卢龙云
朝代：明

寓目真无际，洪流远拍天。楼船多尺籍，沙屿未桑田。对月还惊燧，迎潮或控弦。可能风万里，尽扫海门烟。
奉军门檄阅兵海上二首·其二
作者：卢龙云
朝代：明

井里诛求急，俱缘饷荷戈。昆明池水阔，赤壁夜帆多。分队为鱼鸟，扬威杂鹳鹅。将军同下濑，谁不负铙歌。
妾薄命
作者：卢龙云
朝代：明

结发事君子，所愿永不移。君王况一顾，承恩上玉墀。得奉万年觞，奚止共餔糜。人事有迁改，君心那可知。蛾眉忽见妒，尘镜隐光仪。昔为金屋贮，今作玉阶悲。秋风掩团扇，明月鉴重帷。促织鸣四壁，珠帘骨网丝。深宫多乐事，妾自断肠时。去矣勿复道，时哉待来兹。安得黄金百，重买长卿词。君恩谅可续，慰妾长相思。
姚巽卿见过遇雨而返辄有赠言答和二首
作者：卢龙云
朝代：明

政拙居閒久，声同聚会难。羊何多和客，李杜孰登坛。白下流俱胜，黄初语并看。蜗庐休自悼，随处好追欢。乍得清秋雨，炎氛已自消。诗成元寡和，兴尽转难招。倒屣空延伫，虚堂倍寂寥。公馀仍下榻，听尔一长谣。
姚巽卿见过遇雨而返辄有赠言答和二首·其一
作者：卢龙云
朝代：明

政拙居閒久，声同聚会难。羊何多和客，李杜孰登坛。白下流俱胜，黄初语并看。蜗庐休自悼，随处好追欢。
姚巽卿见过遇雨而返辄有赠言答和二首·其二
作者：卢龙云
朝代：明

乍得清秋雨，炎氛已自消。诗成元寡和，兴尽转难招。倒屣空延伫，虚堂倍寂寥。公馀仍下榻，听尔一长谣。
姚巽卿过留小酌别后有作答和
作者：卢龙云
朝代：明

门掩荒塘一径阴，公馀燕坐似云林。庭无俗客俱同调，酒有贤人合并斟。业在千秋看授简，神交异地到携琴。眼前莫说升沉事，且喜词坛会赏音。
姜生磻支自闽来请传其贞母董孺人特嘉勉之赋别二首
作者：卢龙云
朝代：明

世远龙峰下，诗书泽未寒。始缘家不造，转觉路俱难。事往悲黄鹄，恩来待紫鸾。有怀知罔极，休恐误儒冠。吏隐孤城日，诸贤忆论文。山间遍桃李，海上几风云。虎口惊初定，羊肠望已分。远天来独鹤，应是出鸡群。
姜生磻支自闽来请传其贞母董孺人特嘉勉之赋别二首·其二
作者：卢龙云
朝代：明

吏隐孤城日，诸贤忆论文。山间遍桃李，海上几风云。虎口惊初定，羊肠望已分。远天来独鹤，应是出鸡群。
子夜四时歌八首
作者：卢龙云
朝代：明

梅柳相将发，桃花色渐殷。园门终日闭，春意总相关。霏霏陌上烟，漠漠林中雨。桐叶初满枝，何时见梧子。昼长偏苦熟，凉生过雨时。屋角添蛛网，日暮更悬丝。逃暑傍曲池，风送荷香入。倚槛两三花，见莲还未实。凭栏看木落，四壁鸣促织。天上几七襄，犹恐未成匹。日晚采莲归，轻舟入南浦。花里觅莲房，可奈心中苦。别多会苦少，有怀当诉谁。似看灯下局，落落不堪棋。凛凛北风寒，乌鹊树间绕。展转觉夜长，思君全不晓。
子夜四时歌八首·其一
作者：卢龙云
朝代：明

梅柳相将发，桃花色渐殷。园门终日闭，春意总相关。
子夜四时歌八首·其七
作者：卢龙云
朝代：明

别多会苦少，有怀当诉谁。似看灯下局，落落不堪棋。
子夜四时歌八首·其三
作者：卢龙云
朝代：明

昼长偏苦熟，凉生过雨时。屋角添蛛网，日暮更悬丝。
子夜四时歌八首·其二
作者：卢龙云
朝代：明

霏霏陌上烟，漠漠林中雨。桐叶初满枝，何时见梧子。
子夜四时歌八首·其五
作者：卢龙云
朝代：明

凭栏看木落，四壁鸣促织。天上几七襄，犹恐未成匹。
子夜四时歌八首·其八
作者：卢龙云
朝代：明

凛凛北风寒，乌鹊树间绕。展转觉夜长，思君全不晓。
子夜四时歌八首·其六
作者：卢龙云
朝代：明

日晚采莲归，轻舟入南浦。花里觅莲房，可奈心中苦。
子夜四时歌八首·其四
作者：卢龙云
朝代：明

逃暑傍曲池，风送荷香入。倚槛两三花，见莲还未实。
孙封君双寿二首
作者：卢龙云
朝代：明

几年骢马旧皇州，北望层关紫气浮。椿护白云称不老，萱沾湛露号忘忧。中朝尚许重班诰，东海应逢屡进筹。何用太行思狄相，尽教朱毂美南游。太丘门第庆偏长，喜见元方又季方。借问飞霜仍绣斧，何如起草近含香。两都誉并臣劳懋，一日恩兼帝赉光。况是南山纷献寿，最荣双白照高堂。
孙封君双寿二首·其一
作者：卢龙云
朝代：明

几年骢马旧皇州，北望层关紫气浮。椿护白云称不老，萱沾湛露号忘忧。中朝尚许重班诰，东海应逢屡进筹。何用太行思狄相，尽教朱毂美南游。
孙封君双寿二首·其二
作者：卢龙云
朝代：明

太丘门第庆偏长，喜见元方又季方。借问飞霜仍绣斧，何如起草近含香。两都誉并臣劳懋，一日恩兼帝赉光。况是南山纷献寿，最荣双白照高堂。
孙氏先茔嘉瓜二首
作者：卢龙云
朝代：明

异矣孙钟墓，相传孝可嘉。感符人化鹤，祥协地宜瓜。玉井无须羡，朱陵总浪誇。绵绵比周瓞，他日庆逾赊。改卜茔新兆，泉台傍鲁坡。山川随地胜，雨露得天和。积石根元美，东陵事若何。诸孙能嗣业，应比故侯多。
孙氏先茔嘉瓜二首·其一
作者：卢龙云
朝代：明

异矣孙钟墓，相传孝可嘉。感符人化鹤，祥协地宜瓜。玉井无须羡，朱陵总浪誇。绵绵比周瓞，他日庆逾赊。
孙氏先茔嘉瓜二首·其二
作者：卢龙云
朝代：明

改卜茔新兆，泉台傍鲁坡。山川随地胜，雨露得天和。积石根元美，东陵事若何。诸孙能嗣业，应比故侯多。
孝陵陪祀毕登钟山感赋
作者：卢龙云
朝代：明

旧识蟠龙胜，今来驻马看。衣冠游正渺，雨露感初残。入望山河远，钟祥宇宙宽。绎思时不尽，庙貌出巑岏。
孟水部重封二人并应奇瑞云
作者：卢龙云
朝代：明

嘉祥屡兆识开先，次第鸾书岂偶然。主德固应符四瑞，臣劳亦幸格重玄。泽流北海遗思远，颂美南山集庆全。见说水衡推懋绩，湛恩端拟更从天。
孤村
作者：卢龙云
朝代：明

尽日经行草满原，萧然云石几家村。飞岚片片山当户，宿雾濛濛江对门。稚子凄凉看饮犊，邻人阒寂伴听猿。追论往事时相慰，兵后诛求幸独存。
宁乡四桂亭
作者：卢龙云
朝代：明

徙倚孤亭下，繁阴逗晚风。燕山殊未五，淮海不成丛。秀色偏相媚，幽香暗自通。独谣还独酌，差可慰飘蓬。
守岁
作者：卢龙云
朝代：明

烛烬将残夜，钟鸣欲曙天。漂零思故国，惟悴入新年。春色还应近，东方候更先。呼童催柏酒，往事不须怜。
守钱五卿使君二首
作者：卢龙云
朝代：明

昔我方守玄，闭门事探讨。盻睐承辉光，屡许酬嘉藻。杯酒慰寂寥，为君时倾倒。一别成参商，长途渺浩浩。回望霸水头，戚戚伤怀抱。忆与君别处，春风入新柳。今日思君时，花落满林薮。岁月焉可留，千里空回首。兴至拂瑶琴，公馀呼浊酒。惜乏赏心人，对景亦何有。
守钱五卿使君二首·其一
作者：卢龙云
朝代：明

昔我方守玄，闭门事探讨。盻睐承辉光，屡许酬嘉藻。杯酒慰寂寥，为君时倾倒。一别成参商，长途渺浩浩。回望霸水头，戚戚伤怀抱。
守钱五卿使君二首·其二
作者：卢龙云
朝代：明

忆与君别处，春风入新柳。今日思君时，花落满林薮。岁月焉可留，千里空回首。兴至拂瑶琴，公馀呼浊酒。惜乏赏心人，对景亦何有。
宋文学自以忧郁不乐远游适志赋此别之
作者：卢龙云
朝代：明

雨过郊原万绿稠，客星初动碧云头。四愁不尽张衡赋，五岳堪为向子游。谈里有天皆碣石，花间无地不丹丘。汾亭旧业应常在，莫恋他人倒屣留。
宝剑篇答谢潘明府
作者：卢龙云
朝代：明

潘郎作吏花满县，匣贮雌雄双实剑。看花琴鹤思俱清，抚剑豺狼迹尽歛。羡君佩此已多年，何须巨阙与龙泉。雪花星文纷照耀，陆剸水断俱赫然。政成久已报天子，穷谷深山遍霖雨。卑棘那堪凤久栖，层霄合拟凫将起。伊余宦迹偶从君，杯酒慇勤几论文。解剑赠余心莫逆，恍然风雨双龙分。剑乎剑乎堪重汝，潘郎意气长相许。旧时魑魅敢窥人，入夜斗牛光射土。神物由来用有时，铅刀何用徒区区。借处会须先斩佞，弹来休用叹无鱼。
宝带桥在吴江
作者：卢龙云
朝代：明

何年驱石至，十里接湖干。雁鹜烟波渺，鱼龙夜水宽。采菱歌进艇，对月坐持竿。无限潇湘意，秋初露已寒。
宝应湖望莲花盛开
作者：卢龙云
朝代：明

积水重湖满，新蒲绿叶齐。荷花香十里，宛似若耶溪。
宝纶楼为萧比部赋
作者：卢龙云
朝代：明

谁家高楼倚碧空，层檐飞宇势穹窿。佳丽河山指顾中，地灵久与人谋通。乔木森森本故丰，谷口犹馀百尺松。主人卜筑方成功，登楼一览思无穷。朝看旭日扶桑东，夕挹明霞返照红。奎壁入夜透绮栊，四时林薄环青葱。忽睹鸾书下九重，天意人事宛相从。君不见东海父老忆于公，高闾驷马意何雄。又不见通德门成自孔融，世人咸仰郑君风。宝纶之楼事并同，主人以此称亢宗。岭海遗爱溢花封，白云司里名转隆。奏绩又逮明光宫，天书之下迭相逢。千年堂搆业增崇，更看贻燕光前踪。
客有求绍介于李明府者却寄二首
作者：卢龙云
朝代：明

乡里衣冠后，如君岂乏贤。分符初一命，飞舄已三迁。绿鬓神明宰，丹心日月悬。海波长愿息，泽为圣人宣。薄海三年爱，穷檐万户春。福星随地远，膏雨应时新。治行推高等，朝恩异众伦。台垣虚席久，迟尔对枫宸。
客有求绍介于李明府者却寄二首·其一
作者：卢龙云
朝代：明

乡里衣冠后，如君岂乏贤。分符初一命，飞舄已三迁。绿鬓神明宰，丹心日月悬。海波长愿息，泽为圣人宣。
客有求绍介于李明府者却寄二首·其二
作者：卢龙云
朝代：明

薄海三年爱，穷檐万户春。福星随地远，膏雨应时新。治行推高等，朝恩异众伦。台垣虚席久，迟尔对枫宸。
客有索余酿秫斋酒者时未有以应也口占复之二首
作者：卢龙云
朝代：明

二载岩耕事秫田，秋成犹恨不逢年。瓮头春色俱无赖，比舍难教吏部眠。三径黄花伴逐臣，深樽还待白衣人。岂应竹叶长无分，到处垆头绿可亲。
客有索余酿秫斋酒者时未有以应也口占复之二首·其一
作者：卢龙云
朝代：明

二载岩耕事秫田，秋成犹恨不逢年。瓮头春色俱无赖，比舍难教吏部眠。
客有索余酿秫斋酒者时未有以应也口占复之二首·其二
作者：卢龙云
朝代：明

三径黄花伴逐臣，深樽还待白衣人。岂应竹叶长无分，到处垆头绿可亲。
客有讥余不出者赋此代答
作者：卢龙云
朝代：明

一从解缨绂，自觉无烦恼。结交多静者，谈谐半野老。颇识渊明琴，亦爱子云草。开尊乘夕凉，问月展沉抱。管乐非所歆，鱼鸟狎幽讨。吾道本沧洲，投簪未为早。
客有诗挽先君者依韵答之二首
作者：卢龙云
朝代：明

浮世埃尘一亩宫，可怜遽问若堂封。音容永隔幽明路，涕泪虚悬旦暮钟。野服祇伤残薜荔，秋江何用怨芙蓉。凭谁为作招魂赋，缥缈烟霞七十峰。龙城薄宦已三霜，几度瞻云忆故乡。十里畹兰幽可佩，一朝风木恨偏长。难逢鹤驭归华表，未得鸾书下建章。独客徘徊伤远道，尚怀倾盖赋山阳。
客有诗挽先君者依韵答之二首·其一
作者：卢龙云
朝代：明

浮世埃尘一亩宫，可怜遽问若堂封。音容永隔幽明路，涕泪虚悬旦暮钟。野服祇伤残薜荔，秋江何用怨芙蓉。凭谁为作招魂赋，缥缈烟霞七十峰。
客有诗挽先君者依韵答之二首·其二
作者：卢龙云
朝代：明

龙城薄宦已三霜，几度瞻云忆故乡。十里畹兰幽可佩，一朝风木恨偏长。难逢鹤驭归华表，未得鸾书下建章。独客徘徊伤远道，尚怀倾盖赋山阳。
宫文学转王官致政
作者：卢龙云
朝代：明

王门堪吏隐，虚左待君来。醴酒恩非薄，长裾念已灰。未临都讲席，先上望乡台。桃李阴初合，含情更一杯。
宿兴善寺二首
作者：卢龙云
朝代：明

一径双林下，新晴对夕晖。参禅同入定，趺坐久忘归。蛙吹皆成部，莲灯半照帷。疏钟才数点，冥悟息尘机。借榻依禅室，坛前见雨花。停骖初贳酒，避鹤几烹茶。棋局缘幽兴，诗篇恋物华。尘途方扰扰，安得似僧家。
宿兴善寺二首·其一
作者：卢龙云
朝代：明

一径双林下，新晴对夕晖。参禅同入定，趺坐久忘归。蛙吹皆成部，莲灯半照帷。疏钟才数点，冥悟息尘机。
宿兴善寺二首·其二
作者：卢龙云
朝代：明

借榻依禅室，坛前见雨花。停骖初贳酒，避鹤几烹茶。棋局缘幽兴，诗篇恋物华。尘途方扰扰，安得似僧家。
宿宣成书院二首
作者：卢龙云
朝代：明

寥寥院宇倚城开，秋草离离满砌台。新月夜悬人境远，西风时过女墙来。隔池红落莲初老，高树黄侵叶并催。信宿旅怀堪对此，呼儿聊进掌中杯。重门深锁绝纷嚣，客思难裁转寂寥。几树寒蝉过永昼，半云孤雁到清宵。金飙飒飒檐边度，玉露垂垂槛外飘。秋夜故长难得寐，隔城听彻几声箫。
宿宣成书院二首·其一
作者：卢龙云
朝代：明

寥寥院宇倚城开，秋草离离满砌台。新月夜悬人境远，西风时过女墙来。隔池红落莲初老，高树黄侵叶并催。信宿旅怀堪对此，呼儿聊进掌中杯。
宿宣成书院二首·其二
作者：卢龙云
朝代：明

重门深锁绝纷嚣，客思难裁转寂寥。几树寒蝉过永昼，半云孤雁到清宵。金飙飒飒檐边度，玉露垂垂槛外飘。秋夜故长难得寐，隔城听彻几声箫。
宿武城
作者：卢龙云
朝代：明

日暮停骖傍武城，牛刀无地不关情。通宵未听弦歌起，更问何人似灭明。
宿江山客舍
作者：卢龙云
朝代：明

信宿江山道，清泠涧水滨。川原多胜概，漂泊自风尘。暂豁登楼目，因惭报主身。灯前对儿女，何日是归人。
宿靖州江口寄怀陆郡丞
作者：卢龙云
朝代：明

风雨潇潇值晚秋，新寒入夜上衣裘。乱山四顾堪寥寂，旅舍孤灯感滞留。昨暮管弦叨上客，今宵云树忆他州。会看前席归宣室，樽酒逢君续旧游。
寄于文若囧卿
作者：卢龙云
朝代：明

忆昔相从结客场，惭余多负陆公庄。自知燕雀终凡羽，最羡蘅兰出众芳。风月三山留翰藻，云霄双阙近翱翔。合并此日犹难定，秋水蒹葭正望洋。
寄卢唐宪明府时起复至都下
作者：卢龙云
朝代：明

回首尘途忆聚星，春风棠杏满龙城。交游本是同声侣，骨肉元非异姓兄。南望总愁云远去，北来犹怯路难行。岁寒莫道冰霜久，已见阳和次第生。
寄吴懋中明府时将上计
作者：卢龙云
朝代：明

紫气腾陵望七峰，史溪南下剑成龙。三年单父琴为政，百里河阳花是封。过雉桑间仍抚字，飞凫云外又朝宗。明堂自合优循吏，况已贤声达九重。
寄家书二首
作者：卢龙云
朝代：明

自我违松菊，风尘几不堪。集忧将满百，缄口未能三。当户谁称虎，于田或舞骖。骞腾迟羽翮，何日见图南。看云移白日，乡梦渺愁余。画虎书频达，屠龙技久虚。未须惭后乘，且自戒前车。末路知何似，吾将赋遂初。
寄家书二首·其一
作者：卢龙云
朝代：明

自我违松菊，风尘几不堪。集忧将满百，缄口未能三。当户谁称虎，于田或舞骖。骞腾迟羽翮，何日见图南。
寄家书二首·其二
作者：卢龙云
朝代：明

看云移白日，乡梦渺愁余。画虎书频达，屠龙技久虚。未须惭后乘，且自戒前车。末路知何似，吾将赋遂初。
寄寿姻家潘少临将军
作者：卢龙云
朝代：明

廿载儒冠事素王，厌从笔砚守青箱。请缨自许匡时略，授钺堪先结客场。龙马精神看矍铄，麒麟勋业待腾骧。椿株未老誇芳桂，文武家声合并昌。
寄寿林左史九十
作者：卢龙云
朝代：明

一自投簪逸海滨，壶山烟月自为邻。林泉养邃三朝硕，龟鹤龄开九十春。末路浮名庄叟达，初筵宾戒武公陈。天将遐算优遗老，况复琼枝雨露新。
寄寿黄懋忠明府
作者：卢龙云
朝代：明

忆别尊前感岁华，又传香雪散梅花。风尘道路分千里，表里关河亦一家。南极有星光海峤，东山胜地傲烟霞。阶庭雨露多兰玉，颂入华封庆倍嘉。
寄屠纬真仪部
作者：卢龙云
朝代：明

兰省当年近国光，逢君徵拜正含香。黄金入市惊龙种，白雪登坛渺雁行。彭泽未归元亮隐，鉴湖先遂季真狂。瑶篇示我过玄晏，何必三都重洛阳。
寄张孟奇计部分司浒墅二首
作者：卢龙云
朝代：明

一水通吴越，中朝出度支。艅艎纷并集，币物总多奇。早夜惟持算，东南更察眉。使君非榷吏，公暇日删诗。千里方愁潦，频年急上供。岂堪歌杼轴，无计问租庸。蒿目筹俱尽，丹心事可封。怀君非在远，秋水隔芙蓉。
寄张孟奇计部分司浒墅二首·其一
作者：卢龙云
朝代：明

一水通吴越，中朝出度支。艅艎纷并集，币物总多奇。早夜惟持算，东南更察眉。使君非榷吏，公暇日删诗。
寄张孟奇计部分司浒墅二首·其二
作者：卢龙云
朝代：明

千里方愁潦，频年急上供。岂堪歌杼轴，无计问租庸。蒿目筹俱尽，丹心事可封。怀君非在远，秋水隔芙蓉。
寄怀广武诸旧游
作者：卢龙云
朝代：明

一别丛台隔两秋，漂零身世海东头。伤心往事俱流水，屈指当年几旧游。投赠我惭青玉案，索居谁问黑貂裘。此时广武城边月，正好同君大白浮。
寄怀沈使君二首
作者：卢龙云
朝代：明

千里牂牁溯上游，从前彫弊说西州。偶随一鹤来炎徼，却望三龙识沈侯。兴革备闻经画远，江山聊与颂声留。即论治行东南遍，谁擅专城第一流。息交岑寂守茅庐，五马犹能问索居。穷巷闭门积雨后，焚香开卷落花馀。循良十郡仍高等，蹇拙当年但属车。杯酒别来频望远，几回梁月夜窗虚。
寄怀沈使君二首·其一
作者：卢龙云
朝代：明

千里牂牁溯上游，从前彫弊说西州。偶随一鹤来炎徼，却望三龙识沈侯。兴革备闻经画远，江山聊与颂声留。即论治行东南遍，谁擅专城第一流。
寄怀沈使君二首·其二
作者：卢龙云
朝代：明

息交岑寂守茅庐，五马犹能问索居。穷巷闭门积雨后，焚香开卷落花馀。循良十郡仍高等，蹇拙当年但属车。杯酒别来频望远，几回梁月夜窗虚。
寄李长庚
作者：卢龙云
朝代：明

问讯丛台月，凭谁作报章。交情看剑远，别恨引杯长。命驾难千里，怀人祗一方。太行休道险，天路识飞黄。
寄林郡丞
作者：卢龙云
朝代：明

曾见双凫出尚方，旋看五马试飞黄。初闻渤海无刀剑，更道渔阳有麦桑。廿载壶觞差记忆，几村鸡犬半荒凉。风流佐郡须公等，露冕重歌召伯棠。
寄汤义仍
作者：卢龙云
朝代：明

海内寥寥几弟兄，东山何日慰苍生。避人自诧衡门乐，清世宁容谷口耕。副墨总堪藏玉茗，徵书众拟待金茎。已闻次第询幽侧，莫说江湖少宦情。
寄答内弟体健
作者：卢龙云
朝代：明

岭外传书至，知君念我劳。听鸿欹草阁，步马忆兰皋。白雪歌难和，碧云望转高。各天俱夜月，谁傍锦宫袍。
寄答冯君奇
作者：卢龙云
朝代：明

月下开尊隔岁馀，岭头逢驿折梅初。书邮念我依庐岳，剑气烦君望斗墟。赴陇鹤书南去暮，经年鱼素北来疏。尔家不用轻弹铗，代舍终看出有车。
寄答冯明元明府
作者：卢龙云
朝代：明

淮南仙令旧铜章，廿载衡门乐泌阳。倦鸟祇须怜羽翼，名驹堪自试腾骧。弹冠似我惭先达，怀璧从前惜夜光。君是冯家郎署后，不将晚暮笑回翔。
寄答姻家佘壮卿太学
作者：卢龙云
朝代：明

旅食频年感异乡，宦情寥寂一诗狂。按图但识寰瀛路，止辇何如汉署郎。斗外几看龙剑远，春来忽到雁书长。霜蹄历国相期切，久向秦淮待鹤觞。
寄答张山人
作者：卢龙云
朝代：明

何来双鲤傍江干，三径如同仲蔚看。佩以蕙兰芳泽远，诗成珠玉夜光寒。人从斗色知龙剑，君为鸥盟恋鹖冠。愧我浪游虚岁月，东篱犹负落英餐。
寄答张幼于二首
作者：卢龙云
朝代：明

吴会多才子，君家并国工。高谈倾稷下，独步失江东。赤帜谁争长，清尊未可同。传来新丽句，累牍羡词雄。十载空吟越，双钩自美吴。文成辉五凤，价重等三都。下里知难和，中原几并驱。阊门应弭棹，看尔立操觚。
寄答张幼于二首·其一
作者：卢龙云
朝代：明

吴会多才子，君家并国工。高谈倾稷下，独步失江东。赤帜谁争长，清尊未可同。传来新丽句，累牍羡词雄。
寄答张幼于二首·其二
作者：卢龙云
朝代：明

十载空吟越，双钩自美吴。文成辉五凤，价重等三都。下里知难和，中原几并驱。阊门应弭棹，看尔立操觚。
寄答族弟亮伯
作者：卢龙云
朝代：明

清曹多暇旅愁宽，两见薰风泛蕙兰。一遇羊何皆石友，敢言屈宋亦衙官。中原鞭弭凭谁并，千里音书对客看。南海明珠元自富，传来俱讶夜光寒。
寄答族弟亮伯论学
作者：卢龙云
朝代：明

大道由来本自公，斯文未丧此心同。光阴旦暮如流水，弦诵闾阎仅响风。克念狂能跻圣域，真修人亦代天工。知君志业元无量，招俊虞庭正达聪。
寄答林君勉二首
作者：卢龙云
朝代：明

公馀犹自赋离骚，况复怀人思正劳。白雪郢中推寡和，碧云海上望逾高。鹏程万里瞻风翼，雁字三山寄彩毫。别有知音求雅调，新声谁羡紫檀槽。翩翩穴凤正高梧，烟水那堪恋五湖。历国霜蹄空冀北，发硎新锷出昆吾。浮云老我看苍狗，往事烦君卜紫姑。来岁秋风鸣鹿后，两都相望总欢呼。
寄答林君勉二首·其一
作者：卢龙云
朝代：明

公馀犹自赋离骚，况复怀人思正劳。白雪郢中推寡和，碧云海上望逾高。鹏程万里瞻风翼，雁字三山寄彩毫。别有知音求雅调，新声谁羡紫檀槽。
寄答林君勉二首·其二
作者：卢龙云
朝代：明

翩翩穴凤正高梧，烟水那堪恋五湖。历国霜蹄空冀北，发硎新锷出昆吾。浮云老我看苍狗，往事烦君卜紫姑。来岁秋风鸣鹿后，两都相望总欢呼。
寄答熊楚伯
作者：卢龙云
朝代：明

几载周南欲二毛，好将白雪向谁操。前薪薄宦怜余拙，丰草逃名羡汝高。万壑云霞生倚杖，四时花月照濡毫。卜邻近有樽前约，雁帛空传望尚劳。
寄答陈公衡仪部时在忧中
作者：卢龙云
朝代：明

岁月风尘可易逢，都门空忆旧游踪。官仍抚字甘留滞，署有清华待秩宗。海畔买邻千树隔，郢中传调八行封。百年礼乐须今日，早别松楸向九重。
寄蔡孝廉初上春官南还
作者：卢龙云
朝代：明

去岁秋高海上天，九霄长翮竞腾骞。明珠照乘初辞粤，神骏筑台已入燕。阙下请缨孤仗剑，道旁饮马更投钱。端明待制君家事，会有祥云奏殿前。
寄郑承孟明府
作者：卢龙云
朝代：明

别后琴声各一方，梦回千里忆传觞。官贫案牍逢多暇，人远音书望转长。粤社诗才推俊逸，汉家治行继循良。等閒纵目云山外，宾从无由托郑庄。
寄金华周使君
作者：卢龙云
朝代：明

远驿连荒徼，当年奉属车。抡才忽五马，叙旧几双鱼。阖境闻舆颂，中朝待玺书。循良徵异等，郡国更谁如。
寄题壶山诸景十首有引 其一 沙堤横玉
作者：卢龙云
朝代：明

长堤如带玉为堆，不减昆丘石洞开。似为明时徵海晏，川原随处效珍来。
寄题壶山诸景十首有引 其七 草堂浥露
作者：卢龙云
朝代：明

草色苍苍海雾盈，污邪何日始堪耕。沧桑莫说功难就，已藉居人力渐成。
寄题壶山诸景十首有引 其三 鳌峰驾海
作者：卢龙云
朝代：明

奇峰巀嶪驾洪涛，何必三山并戴鳌。海若固应怜负重，化来此地转孤高。
寄题壶山诸景十首有引 其九 仙槎汎月
作者：卢龙云
朝代：明

何处浮来海上槎，寻源此地若为家。常邀夜月沧波外，大有辉光照荻花。
寄题壶山诸景十首有引 其二 壶井流琼
作者：卢龙云
朝代：明

澄潭山下一壶悬，须信壶中别有天。潮退真源清自见，堪将仙液拟流泉。
寄题壶山诸景十首有引 其五 悬厓耸壑
作者：卢龙云
朝代：明

崇岩百丈俯芳洲，壁立当霄据上游。一任浮云自来往，巍巍巨镇古今留。
寄题壶山诸景十首有引 其八 莲阜凝烟
作者：卢龙云
朝代：明

群峰叠叠起青莲，朝暮溟濛泛瑞烟。岂是孤根沾广润，芳标时映海中天。
寄题壶山诸景十首有引 其六 洽水环襟
作者：卢龙云
朝代：明

百道山泉出峡来，汪洋赴壑尚萦回。已知学海终能至，须识灵源向此开。
寄题壶山诸景十首有引 其十 石鼓惊天
作者：卢龙云
朝代：明

广乐何年到海隈，犹馀鼓迹蚀苍苔。波恬已幸梯航远，不遣扬桴此日来。
寄题壶山诸景十首有引 其四 笏石当潮
作者：卢龙云
朝代：明

岧峣异石出岩头，一派潮声向此收。疑是山灵因望海，独能端笏礼阳侯。
寄题壶山诸景十首有引·沙堤横玉
作者：卢龙云
朝代：明

长堤如带玉为堆，不减昆丘石洞开。似为明时徵海晏，川原随处效珍来。澄潭山下一壶悬，须信壶中别有天。潮退真源清自见，堪将仙液拟流泉。奇峰巀嶪驾洪涛，何必三山并戴鳌。海若固应怜负重，化来此地转孤高。岧峣异石出岩头，一派潮声向此收。疑是山灵因望海，独能端笏礼阳侯。崇岩百丈俯芳洲，壁立当霄据上游。一任浮云自来往，巍巍巨镇古今留。百道山泉出峡来，汪洋赴壑尚萦回。已知学海终能至，须识灵源向此开。草色苍苍海雾盈，污邪何日始堪耕。沧桑莫说功难就，已藉居人力渐成。群峰叠叠起青莲，朝暮溟濛泛瑞烟。岂是孤根沾广润，芳标时映海中天。何处浮来海上槎，寻源此地若为家。常邀夜月沧波外，大有辉光照荻花。广乐何年到海隈，犹馀鼓迹蚀苍苔。波恬已幸梯航远，不遣扬桴此日来。
寄题益津八敌台
作者：卢龙云
朝代：明

提封千里尽春台，又见崇台面面开。云物迥连天阙下，股肱独近帝城隈。霞光睥睨飞常入，烽色萑苻净不来。自是修文非讲武，登高时有大夫才。
寄题道州月岩和钱使君
作者：卢龙云
朝代：明

空山圆月挂岩阿，光霁由来此地多。近水楼台开宝镜，广寒宫阙傍银河。乌啼绕树疏星晓，兔魄当杯浊酒歌。坐久天香云外落，玉笙几度醉嫦娥。
寄题钱侍御小辋川
作者：卢龙云
朝代：明

天留胜地虞山麓，城市林泉乐亦足。宛转清渠有画桥，周回广径多奇木。翩翩鸥鹭百千群，两两鹓鸯三十六。溪渚宁言仆射陂，岩峦未数王官谷。主人只慕右丞庄，每道蓝田胜辟疆。笔落已同诗有画，樽开便逐醉为乡。烟霞在处生华薄，箫鼓乘流命野航。地阔尽容江月色，亭高时逗涧花香。看看水木清华里，幻出潇湘一别墅。聚远楼前绕砌兰，空明阁下临汀芷。桂丛杏馆间椒园，槐陌梅廊带竹里。倒影朱阑池畔回，栖霞青雀林间起。早岁能悬御史车，萧然濠濮羡鯈鱼。酒阑但坐看山几，歌罢还抄种树书。流水柴门非俗境，青松白石爱吾庐。千年摩诘风流在，莫说清斋尚不如。
寄题钱侍御小辋川·其一
作者：卢龙云
朝代：明
体裁：七言律诗

天留胜地虞山麓，城市林泉乐亦足。宛转清渠有画桥，周回广径多奇木。翩翩鸥鹭百千群，两两鹓鸯三十六。溪渚宁言仆射陂，岩峦未数王官谷。
寄题钱侍御小辋川·其三
作者：卢龙云
朝代：明
体裁：七言律诗

看看水木清华里，幻出潇湘一别墅。聚远楼前绕砌兰，空明阁下临汀芷。桂丛杏馆间椒园，槐陌梅廊带竹里。倒影朱阑池畔回，栖霞青雀林间起。
寄题钱侍御小辋川·其二
作者：卢龙云
朝代：明
体裁：七言律诗

主人只慕右丞庄，每道蓝田胜辟疆。笔落已同诗有画，樽开便逐醉为乡。烟霞在处生华薄，箫鼓乘流命野航。地阔尽容江月色，亭高时逗涧花香。
寄题钱侍御小辋川·其四
作者：卢龙云
朝代：明
体裁：七言律诗

早岁能悬御史车，萧然濠濮羡鯈鱼。酒阑但坐看山几，歌罢还抄种树书。流水柴门非俗境，青松白石爱吾庐。千年摩诘风流在，莫说清斋尚不如。
寄题顺德双塔
作者：卢龙云
朝代：明

城南千尺驾虹桥，桥下江声旦暮潮。云际何来双玉笋，雨馀忽对两霞标。地灵终古文成象，词客高秋赋屡招。倚槛天风吹万里，即看鹏翼共扶摇。
寄题飞泉洞二首
作者：卢龙云
朝代：明

洞倚诸天胜，泉飞万壑寒。枕流山瀑细，开径野云宽。入会方莲社，招游并鹖冠。鹤书如可待，难恋一枝安。峡寺飞来久，泉应与寺同。洞迷芳草径，林递落花风。谷静闻莺响，山幽望桂丛。探奇争载酒，倚杖见晴虹。
寄题飞泉洞二首·其一
作者：卢龙云
朝代：明

洞倚诸天胜，泉飞万壑寒。枕流山瀑细，开径野云宽。入会方莲社，招游并鹖冠。鹤书如可待，难恋一枝安。
寄题飞泉洞二首·其二
作者：卢龙云
朝代：明

峡寺飞来久，泉应与寺同。洞迷芳草径，林递落花风。谷静闻莺响，山幽望桂丛。探奇争载酒，倚杖见晴虹。
寄高正甫
作者：卢龙云
朝代：明

京国凉生旅梦寒，思君持赠只秋兰。风尘远道怜三益，意气交情羡二难。海内同声堪此别，吟边孤月与谁看。慇勤尺素聊相寄，会见联翩双羽翰。
寄高比部
作者：卢龙云
朝代：明

风尘漂泊海东方，翘首金茎路渺茫。青社赐环栖傲吏，白云题柱忆仙郎。赋才合迩西山色，谳奏能消六月霜。不分清曹多燕暇，几时握手近含香。
寄黄士明太史二首
作者：卢龙云
朝代：明

秘阁摊书尽，恩光下帝庭。层霄看渐羽，南斗避文星。有客仍飘梗，何年更聚萍。蓬莱清切地，忆尔日谈经。梦卜频年切，储才仗异时。趋朝初述史，下直富摛词。更想韩云殿，齐欢谢草池。汪波俱相度，先后美规随。
寄黄士明太史二首·其一
作者：卢龙云
朝代：明

秘阁摊书尽，恩光下帝庭。层霄看渐羽，南斗避文星。有客仍飘梗，何年更聚萍。蓬莱清切地，忆尔日谈经。
寄黄士明太史二首·其二
作者：卢龙云
朝代：明

梦卜频年切，储才仗异时。趋朝初述史，下直富摛词。更想韩云殿，齐欢谢草池。汪波俱相度，先后美规随。
寄黎思正明府
作者：卢龙云
朝代：明

忆昨逢君出帝城，分符吾亦向西行。盈盈一水双离绪，寂寂经年各宦情。兵后疮痍劳抚字，民间休养颂生成。明堂计吏还今日，闻道昭潭最有声。
寒食
作者：卢龙云
朝代：明

几回飞梦绕松楸，万叠云山紫翠浮。客里又逢寒食至，那能不动故乡愁。
寒食
作者：卢龙云
朝代：明

旅次经寒食，游人念故园。松楸违渐远，雨露感偏存。昔幸同三釜，今谁作九原。环樵峰七十，有梦到云门。
寒食前一日拟移尊于南山寺僧舍延宗振小酌代柬二首
作者：卢龙云
朝代：明

僻地淹词客，禅房对晚山。攒眉因入社，望气似临关。节是清和候，人乘著述閒。行厨将禁火，先共醉乡还。积雨逢新霁，移尊伴胜幽。兰亭觞已后，莲社会初投。啼鸟当窗巧，飞云傍槛浮。酒阑应得句，更为暝钟留。
寒食前一日拟移尊于南山寺僧舍延宗振小酌代柬二首·其一
作者：卢龙云
朝代：明

僻地淹词客，禅房对晚山。攒眉因入社，望气似临关。节是清和候，人乘著述閒。行厨将禁火，先共醉乡还。
寒食前一日拟移尊于南山寺僧舍延宗振小酌代柬二首·其二
作者：卢龙云
朝代：明

积雨逢新霁，移尊伴胜幽。兰亭觞已后，莲社会初投。啼鸟当窗巧，飞云傍槛浮。酒阑应得句，更为暝钟留。
寒食后试新茶因忆故山植茶先垄之畔间别者数年矣
作者：卢龙云
朝代：明

何处茶山好，云腴美建溪。黄芽先蛰出，紫笋入春齐。持赠逢新火，斜封认远题。故园应比昔，客梦几樵西。
寓清源诸乡友携具过访
作者：卢龙云
朝代：明

萧索西风独倚楼，殊方落日正悲秋。忽逢杯酌成嘉会，似为风尘慰倦游。一醉浑忘身是客，微名真与世同浮。相酬不尽乡园意，徙倚堪消万斛愁。
寓真州僧舍夜梦登恒山志感
作者：卢龙云
朝代：明

单车几度涉滹沱，此日重来感慨多。回首不堪时事改，低眉祇傍畏途过。尘纷暂远宜僧话，酒禁初宽足浩歌。一梦恒山秋色远，芙蓉千叠奈愁何。
对月
作者：卢龙云
朝代：明

望尽三秋月，空添万里愁。风云多变态，羽翼尚淹留。未上贾生涕，难消杞国忧。可堪三五夕，俱倚仲宣楼。
对菊
作者：卢龙云
朝代：明

久淹末路秋多思，尚喜东篱菊有花。杯酒未曾输蒋径，诗篇犹自拟陶家。休悲摇落霜逾峻，独对幽香日未斜。不是岁寒徵晚节，却教桃李尽年华。
对菊
作者：卢龙云
朝代：明

摇落西风感岁华，几枝彭泽径中花。餐英亦类东篱酌，羁客惭非处士家。
对菊忆杜句云每恨陶彭泽无钱对菊花因用钱字
作者：卢龙云
朝代：明

菊花何太妍，摇落暮秋天。幽意真相惬，孤芳剧可怜。对吟堪竟日，服食更延年。但喜东篱满，何须复问钱。
对酒歌夏日郊居作
作者：卢龙云
朝代：明

五月林亭花气浓，披襟四面生凉风。主人避暑池边坐，客至樽开乐事同。尊前爱客重沽酒，世上浮云宁复有。河朔风流昔所闻，兰亭觞咏今能否。对酒歌，日欲曛，劝君有酒莫辞频。一醉浑忘愁里事，千愁尽向醉中分。浮生不定如漂梗，白日西飞谁解挥戈留短景。渊明入社便攒眉，李白举杯惟对影。相见应知聚会难，酌酒与君君尽欢。但使金樽长对月，莫教奔走道路空漫漫。
对雪忆梅
作者：卢龙云
朝代：明

北风吹雪渐成堆，恨少寒稍雪里梅。卧阁琴囊空自拂，法曹诗卷为谁开。春前庾岭同乡梦，月下罗浮忆旧杯。亦有江南逢驿使，了无相寄一枝来。
寻五先生南园旧社答谭子玄
作者：卢龙云
朝代：明

一代词盟旧结庐，名山何地更藏书。空留野露沾荆棘，无复残篇落蠹鱼。忆共买邻嗟世远，翻从凿壁爱光馀。谁令故宅更新主，萧瑟西风独怆予。
寿倪母郑孺人
作者：卢龙云
朝代：明

东南何处郑公乡，家近初平万石羊。兰质当年明桂户，萱花此日映槐堂。捐金振乏周仁惠，剖玉成名颂义方。黄发鲁宫追燕喜，白眉汉代踵循良。瞻云綵舞疑差旷，捧日丹衷恋独长。最绩已看驰凤掖，貤恩即拟下龙章。庆馀自合膺皇眷，寿献何须问越装。春酒若分王母酝，远书如接令君香。天边婺影联南极，庭下兰芬擅众芳。会引潘舆同赴阙，朝回分惠万年觞。
寿冯母太孺人八十
作者：卢龙云
朝代：明

江南十月天气新，橘柚垂荣号小春。爱日北堂情更倍，翩翩彩袖正娱亲。碧桃海上冬还实，雪藕冰梨伴锦瑟。西母瑶池信始通，麻姑且道蓬莱出。家园周览乐潘舆，彷佛云扶白鹿车。南极星光联宝婺，管弦应奏凤将雏。子舍承颜孙绕膝，女偊长年犹孺色。庭阶兰玉喜森森，拜阙衣冠恒络绎。八十遐龄未足多，阳都得道已形和。称觞定迓期颐永，黄发重赓燕喜歌。
寿同年陈廷评七十
作者：卢龙云
朝代：明

星聚由来美颍川，太丘德邵更称贤。一经射策科名起，两地分符宦绩传。棘寺恩新宜活狱，硕人诗就辄思玄。辞荣但喜开三径，谢俗惟闻手一编。歌咏正逢全盛日，优游已逮古稀年。里中表正凭谁长，物外逍遥善自全。湖海气豪元未息，松筠节植久逾坚。曲江跃马曾方驾，末路冥鸿早独翩。海内弟兄迹每隔，天涯去住意相牵。寿筵春酒逢今日，共进南山第几篇。
寿周缮部封君时年八十有六矣犹矫健济胜能陟名山绝顶云
作者：卢龙云
朝代：明

玩世年华八十馀，朝恩久矣下鸾书。里中止慕少游马，溪上何心吕望车。杖屦名山誇济胜，琴樽乐事赋閒居。家庭风月留光霁，宪老应知定不虚。
寿大司马王公七十
作者：卢龙云
朝代：明

枌社星辰聚，槐庭日月长。苍生安石望，绿野晋公堂。紫气朱明天一色，夜夜祥光表南极。三朝姓字可淩烟，再起勋猷看指日。谁令宰相号山中，咫尺天都事不同。仲淹雅有先忧志，充国能图方略雄。似闻侧席思耆旧，共拟安车下岩薮。敷锡先由歛五福，作朋自合称三寿。松筠晚节坚，龟鹤更长年。金茎天上诏，铁杖地行仙。馀庆犹能光燕翼，令子葵心初捧日。谢庭兰玉未须多，王家龙凤元非一。君不见明经韦氏学，相业悠悠增世泽。又不见清德杨氏家，四世三公事可誇。持觞今且颂南山，剑履旋应近圣颜。欲令仁寿遍天下，直教中国相司马。
寿封侍御曾公八十
作者：卢龙云
朝代：明

南极星辉映上台，绮筵高会即蓬莱。瞻云狄舍斑衣远，就日尧阶白简开。椿树晚芳连柏府，桂丛春好近兰台。磻溪事业何须问，自有朝恩次第来。
寿杨民部兼送寿卮
作者：卢龙云
朝代：明

汉庭积贮念司农，粤社诗盟有国工。客自歌狂休叹凤，人从慕弋不惊鸿。黄花栗里初三径，丛桂淮南旧八公。赠尔飞觞供载酒，问奇多过草玄雄。
寿林乔化明府
作者：卢龙云
朝代：明

早岁辞荣访赤松，林泉乐事得相从。归来正似陶彭泽，引去何惭邴曼容。真率渐成耆社会，优游好袭醉乡封。閒居日就千秋业，翻笑尘游少定踪。
寿梁丈人
作者：卢龙云
朝代：明

达人负奇尚，幽居任所便。逍遥恣览历，偃仰息繁喧。眄彼神仙宅，遗名自葛仙。羡君居此土，要术得其传。行年过六十，朱颜发尚玄。凉风扇吟席，华月临广筵。称觞迭起寿，从兹逮百年。山林所以贵，恬澹得自全。
寿母行为倪明府作
作者：卢龙云
朝代：明

宝婺江边婺影悬，仙华白鹿女中仙。燕喜堂前歌寿母，忘忧阶下乐长年。忆昔公车初召对，十月征衣寒朔吹。不嫌游子道路遥，自许高堂钟釜在。曲江宴罢试分符，百里花光溢海隅。熊丸已幸成慈训，乌哺偏能念母劬。爱日春晖多受祉，瞻云岭峤嘉能子。瑶池青鸟信常通，金阙紫鸾恩具迩。行看锦绶贲鱼轩，佩玉鸣珈自兹始。
寿潘子迁五十并举第三子
作者：卢龙云
朝代：明

谁兼富寿与多男，最是君家乐且耽。百岁光阴甫强半，一楼花萼渐成三。冈陵颂溢安仁赋，龙凤名高浚仲谈。不尽犀钱娱燕喜，桂丛偏近菊花潭。
寿潘孺人七十光禄子朋之内子也
作者：卢龙云
朝代：明

曾拜天书耀翟冠，归来总羡一枝安。仙坛授箓传青鸟，侍女吹笙应紫鸾。洛涘閒居耆社集，家园周览鹿门看。金茎分露多兰玉，酒脯何劳忆大官。
寿王令公
作者：卢龙云
朝代：明

官阁梅花渐报春，康谣兼颂岳生申。几年栖凤留炎徼，万里飞凫候紫宸。天阙五云连画省，汉家三馆重平津。他时湛露沾清宴，此日壶觞念远人。
寿王太淑人八十
作者：卢龙云
朝代：明

经国才猷美度支，主恩聊慰倚门思。三朝贻翼青箱旧，八座承欢綵服宜。南极有光缠婺影，北堂重庆荷纶私。家庭昼锦常相并，岁岁翘冠映寿卮。
寿肥乡李封君七十
作者：卢龙云
朝代：明

昔游赵魏间，颇识其风土。丈夫多慷慨，士俗恒遵古。葛城带邯沟，浮丘接广武。圣相肇名家，旧族罕为伍。世代几变更，作求应念祖。独行一鸿生，□□推藻斧。家学有渊源，三凤继腾骞。仲子业方就，平章奋裔孙。两都劳抚字，恩光及里门。行年且杖国，先蒙天语温。锦衣映鹤发，山林道转尊。云司倚钟阜，遥睇卧龙村。冬风吹朔雪，春酒复当设。家会美连枝，游子重为别。定省隔晨昏，千里共明月。燕喜递称觞，自我心如结。显亲在扬名，褒纶绎不绝。遐齿叠承恩，移忠念逾切。
寿高母仪太宜人
作者：卢龙云
朝代：明

北海钟灵粹，东莱孕秀奇。明良昔遇合，创述总昭垂。文简推朝硕，忠襄复帝师。家声荣里闬，女德重门楣。谏省馀忠在，香闺淑范移。鸡鸣初并戒，燕翼此为基。孝友成家政，肃雍备母仪。书香传外氏，宅相应孙枝。锡服沾殊典，温纶荷眷私。遐龄过耋耄，上寿祝期颐。教仕功方就，移忠孝可为。家园几周览，宦路正清夷。陟屺怀明发，分曹藉度支。缄封酬密线，问颔报含饴。乐志宽离绪，承颜悦介眉。班斓称未老，寿考看维祺。玉树庭阶茂，金茎雨露滋。显扬应尚远，褒赉更相随。禅戒非云晚，玄修实在兹。长辉瞻宝婺，嘉会等瑶池。
寿黄别驾
作者：卢龙云
朝代：明

天开耆社寿为朋，洛下衣冠岁月增。有禄岂须过邴曼，何侯不可傲东陵。苍松翠竹多相伴，白马青袍莫记曾。况是庆馀堪万石，凤毛应早见骞腾。
将之临朐答大司马王公赠别二首
作者：卢龙云
朝代：明

绿野堂前醉别觥，春林好鸟自嘤嘤。不同赋鵩忧时命，却喜登龙署姓名。此日孤琴随鹤远，他宵明月怅乌惊。祇应有待开东阁，会听彤墀曳履声。投赠慇勤且复留，江湖何地不堪忧。四愁未若孤臣切，一顾难忘国士酬。暖入东风碧草细，烟消南浦绿波浮。华夷自昔知司马，即拟安车下帝州。
将之临朐答大司马王公赠别二首·其一
作者：卢龙云
朝代：明

绿野堂前醉别觥，春林好鸟自嘤嘤。不同赋鵩忧时命，却喜登龙署姓名。此日孤琴随鹤远，他宵明月怅乌惊。祇应有待开东阁，会听彤墀曳履声。
将之临朐答大司马王公赠别二首·其二
作者：卢龙云
朝代：明

投赠慇勤且复留，江湖何地不堪忧。四愁未若孤臣切，一顾难忘国士酬。暖入东风碧草细，烟消南浦绿波浮。华夷自昔知司马，即拟安车下帝州。
将之邯郸答高正甫博士二首
作者：卢龙云
朝代：明

疋马向丛台，风烟万里开。骊歌徵别曲，郢调杂新裁。随牒官非远，临岐首屡回。绝怜天尺五，先简邺中才。再上燕台日，还思粤岭时。千山辞瘴疠，五斗复腰肢。下走风尘吏，中兴国学师。未称劳逸远，诗句许相思。
将之邯郸答高正甫博士二首·其一
作者：卢龙云
朝代：明

疋马向丛台，风烟万里开。骊歌徵别曲，郢调杂新裁。随牒官非远，临岐首屡回。绝怜天尺五，先简邺中才。
将之邯郸答高正甫博士二首·其二
作者：卢龙云
朝代：明

再上燕台日，还思粤岭时。千山辞瘴疠，五斗复腰肢。下走风尘吏，中兴国学师。未称劳逸远，诗句许相思。
将发五羊得报恒儿生
作者：卢龙云
朝代：明

西来匹马自黔阳，又觅扁舟系五羊。忽睹远天传雁翼，喜闻大国应兰香。二年消息逢秋好，异日倡随嗣业长。薄宦不须愁未达，堪留雨露到庭芳。
将发益津留别江应雷二首
作者：卢龙云
朝代：明

试笔当春早，江淹梦若何。风云应有合，岁月岂虚过。孤愤当年甚，离怀此日多。不须传别赋，脉脉对沧波。旧业馀三径，幽居傍五渠。孤山时养鹤，濠濮久观鱼。上国多鸳侣，承家有鹭车。箕裘看汝在，莫自托樵渔。
将发益津留别江应雷二首·其一
作者：卢龙云
朝代：明

试笔当春早，江淹梦若何。风云应有合，岁月岂虚过。孤愤当年甚，离怀此日多。不须传别赋，脉脉对沧波。
将发益津留别江应雷二首·其二
作者：卢龙云
朝代：明

旧业馀三径，幽居傍五渠。孤山时养鹤，濠濮久观鱼。上国多鸳侣，承家有鹭车。箕裘看汝在，莫自托樵渔。
将发益津答王存初勋部时岛夷犯朝鲜
作者：卢龙云
朝代：明

驱车遵海旁，行役出东方。东风吹海氛，鲸鲵且陆梁。海邦严斥堠，衣裙袽方长。念我谪居日，兼隐事篇章。王事今益我，启处不暂遑。多谢子相期，弯弓挂扶桑。儒冠久自误，白面谈岂臧。王师谅神武，暂往必复康。济济承明侣，事主毋怠荒。干羽能服远，海波能久扬。
将发邯郸暂寓西署四首
作者：卢龙云
朝代：明

信宿丛台下，栖栖一旅人。閒方谢簿领，愁转怯风尘。砧杵秋声急，关山客梦频。但谙倚伏理，何处不容身。蓬转应难定，羁栖复若何。困来悲失马，妒在敢扬蛾。旅思丹枫剧，乡心白雁多。长风吹晓漏，不寐彻行窝。细雨侵阶湿，微风入暮寒。徘徊征思懒，牢落客衣单。卷帙堪为伴，琴尊并所欢。未须怜去住，何路不行难。闭户时深念，凭谁作解嘲。不妨杯独把，聊复句重敲。傲骨成金注，穷愁是石交。故园秋色满，天末有衡茅。
将发邯郸暂寓西署四首·其一
作者：卢龙云
朝代：明

信宿丛台下，栖栖一旅人。閒方谢簿领，愁转怯风尘。砧杵秋声急，关山客梦频。但谙倚伏理，何处不容身。
将发邯郸暂寓西署四首·其三
作者：卢龙云
朝代：明

细雨侵阶湿，微风入暮寒。徘徊征思懒，牢落客衣单。卷帙堪为伴，琴尊并所欢。未须怜去住，何路不行难。
将发邯郸暂寓西署四首·其二
作者：卢龙云
朝代：明

蓬转应难定，羁栖复若何。困来悲失马，妒在敢扬蛾。旅思丹枫剧，乡心白雁多。长风吹晓漏，不寐彻行窝。
将发邯郸暂寓西署四首·其四
作者：卢龙云
朝代：明

闭户时深念，凭谁作解嘲。不妨杯独把，聊复句重敲。傲骨成金注，穷愁是石交。故园秋色满，天末有衡茅。
将晓渡江
作者：卢龙云
朝代：明

挂席出邗沟，长江接远流。晴霞光海树，初日起沙鸥。山色微浮玉，潮痕不辨牛。忽过京口渡，绝爱晓风柔。
将进酒郊居作
作者：卢龙云
朝代：明

将进酒，发浩歌。人生各有欲，随分得天和。驷马带倾覆，忧患恒苦多。光阴总付忙里过，花月笑人当奈何。劝君但醉金叵罗。
将适西粤早发芦沟
作者：卢龙云
朝代：明

自我辞霄汉，行行雪满途。驱车出广野，迟回恋上都。初承天子命，新领郎官符。王事无宁处，严程敢后趋。五更霜气肃，号寒悯仆夫。北风利如剑，坚冰正在须。凄凉向前语，京华贵侠徒。千金裘自美，日醉酒家胡。讵念窭人困，敝褐不完肤。方今宰百里，絮寒饥待哺。谁知穷檐下，一夫或向隅。闻者皆叹息，迩言等训谟。生平慕莘野，不获信予辜。愿无离苦状，免绘郑公图。
小至和杜答巽卿
作者：卢龙云
朝代：明

荏苒年华日渐催，玄冬潜复一阳来。帝城淑气开云物，客舍愁心逐琯灰。朔雪不禁淮畔柳，春风应近岭头梅。羁怀我亦俱牢落，喜诵新篇对举杯。
少司马耿公考绩
作者：卢龙云
朝代：明

南国新枢贰，名家旧楚材。班鹓怀玉陛，图骏傍金台。望阙彤云合，临关紫气开。星辰依北极，剑履近中台。三纪尊扬历，两都妙化裁。民犹思抚字，士实庆栽培。礼乐严禋祀，幽遐达草莱。风霜凛畿辅，雨露浃不隈。马首瞻天入，龙光傍斗回。皋夔仍并列，□□喜重来。述职劳逾懋，疏恩礼复催。明良需此□，倾耳听康哉。
屡丰亭有序
作者：卢龙云
朝代：明

半亩荒园一径通，四面山气相冥濛。蓬蒿密拥一朝辟，独立虚亭草树中。见说亭成甘雨溢，是时忧旱意初释。主人默祷年屡丰，以此名亭义偏得。吁嗟洵美非其乡，斯人一去迷何方。四顾虚明堪徙倚，亭亭宛若鲁灵光。伊余继至及秋好，公暇看山豁尘抱。冬雪官梅树树花，春风桃李媚百草。去岁民间赖有秋，今年雨泽亦还周。有鸟枝头催布谷，家家南亩事锄耰。但令穑事年年足，圃暇农閒皆鼓腹。鸣琴不怍屡丰亭，处处同歌春酒熟。
屡丰亭看山五首
作者：卢龙云
朝代：明

半亩随官舍，千岩面众山。雨鸣溪泼泼，风递鸟关关。寓目何妨远，会心长自閒。无须烦蜡屐，选胜待跻攀。背郭连苍霭，为园护翠微。峰峦千叠秀，涧道百泉飞。花落红初歛，阴浓绿转肥。非关忘物累，惟觉簿书稀。孤亭山下出，四野坐中看。缥缈丹霞度，参差绿树攒。松闻风淅历，竹报日平安。扫石俱堪坐，羁愁但自宽。讼简閒应得，公馀隐亦兼。云流随近远，山色任浓纤。短槛花相绕，疏林笋为添。尘心如涤尽，趺坐看楞严。为爱山容好，都忘吏事劳。捲帘青嶂入，隐几白云高。荒似陶潜径，幽同仲蔚蒿。拄颐多觉爽，飞翠落松涛。
屡丰亭看山五首·其一
作者：卢龙云
朝代：明

半亩随官舍，千岩面众山。雨鸣溪泼泼，风递鸟关关。寓目何妨远，会心长自閒。无须烦蜡屐，选胜待跻攀。
屡丰亭看山五首·其三
作者：卢龙云
朝代：明

孤亭山下出，四野坐中看。缥缈丹霞度，参差绿树攒。松闻风淅历，竹报日平安。扫石俱堪坐，羁愁但自宽。
屡丰亭看山五首·其二
作者：卢龙云
朝代：明

背郭连苍霭，为园护翠微。峰峦千叠秀，涧道百泉飞。花落红初歛，阴浓绿转肥。非关忘物累，惟觉簿书稀。
屡丰亭看山五首·其五
作者：卢龙云
朝代：明

为爱山容好，都忘吏事劳。捲帘青嶂入，隐几白云高。荒似陶潜径，幽同仲蔚蒿。拄颐多觉爽，飞翠落松涛。
屡丰亭看山五首·其四
作者：卢龙云
朝代：明

讼简閒应得，公馀隐亦兼。云流随近远，山色任浓纤。短槛花相绕，疏林笋为添。尘心如涤尽，趺坐看楞严。
山斗图为掌院李公赋
作者：卢龙云
朝代：明

早年芳誉彻丹霄，此日中台凛百僚。总为霜棱推独坐，更缘风采重三朝。登龙故溢名贤礼，旋马堪同圣相谣。伫望黄扉资燮理，八荒何地不春韶。
山行二首
作者：卢龙云
朝代：明

出郭柴车两度行，花厓竹涧总关情。山人却讶初相识，偏向儿童问姓名。到处云林访洞天，空囊宁办买山钱。千畦并注溪流水，都是人家负郭田。
山行二首·其一
作者：卢龙云
朝代：明

出郭柴车两度行，花厓竹涧总关情。山人却讶初相识，偏向儿童问姓名。
山行二首·其二
作者：卢龙云
朝代：明

到处云林访洞天，空囊宁办买山钱。千畦并注溪流水，都是人家负郭田。
岁寒松柏图
作者：卢龙云
朝代：明

朔气能寒海上山，却留苍翠倚云间。时看舞鹤笙前下，长听栖乌月里还。天泽九重承自远，霜标千仞渺难攀。休疑绿鬓年年好，柏实松苓总驻颜。
岁暮
作者：卢龙云
朝代：明

当时走马共朝天，屈指长安二十年。岁暮流光思往日，世间万事皆徒然。东风吹绿变新柳，又见池塘对春酒。且将吾道付沧洲，自古红颜终老丑。
岁暮柬陈新之四首
作者：卢龙云
朝代：明

暮景萧森欲换年，宦情羁思两悠然。流光半逐红尘去，窃食能无愧俸钱。玄英吹尽一冬阑，百里同君共岁寒。下榻几能过仲举，独传篇咏可人看。雪残东阁未多时，又与春光暗有期。谁遣阳春随白雪，歌来应是郢人知。光阴一度一年华，政暇平干早放衙。残腊送馀无一事，坐看春到万人家。
岁暮柬陈新之四首·其一
作者：卢龙云
朝代：明

暮景萧森欲换年，宦情羁思两悠然。流光半逐红尘去，窃食能无愧俸钱。
岁暮柬陈新之四首·其三
作者：卢龙云
朝代：明

雪残东阁未多时，又与春光暗有期。谁遣阳春随白雪，歌来应是郢人知。
岁暮柬陈新之四首·其二
作者：卢龙云
朝代：明

玄英吹尽一冬阑，百里同君共岁寒。下榻几能过仲举，独传篇咏可人看。
岁暮柬陈新之四首·其四
作者：卢龙云
朝代：明

光阴一度一年华，政暇平干早放衙。残腊送馀无一事，坐看春到万人家。
岁暮答深泽赵明府
作者：卢龙云
朝代：明

与君万里同为客，千里分符复相隔。南北天寒雁不征，缄书欲寄无由得。剖冰跃出双鲤鱼，尺素由来自深泽。开函一字一相思，愁怀望断黄尘陌。我今寄傲海东头，宦思羁情总萧索。大东杼轴渐成空，鸿雁何时慰安集。海内交知转寂寥，邮筒几月无消息。岁晚谁能罢越吟，劝君且自加餐食。
岁杪徐园宴集用王弇州韵二首
作者：卢龙云
朝代：明

腊尽凝寒已渐消，名园高会兴偏饶。亭台隐映多奇石，径路逶迤有画桥。细雨波间鱼乐出，疏林坞外桂丛招。同来赋咏皆仙侣，不数风流旧六朝。荏苒流光岁欲更，诗篇祭罢转多情。林峦似画过韦曲，笔札如云聚墨卿。公暇不妨留胜地，幽探何必问仙瀛。残年此会知难数，又到芳春狎旧盟。
岁杪徐园宴集用王弇州韵二首·其一
作者：卢龙云
朝代：明

腊尽凝寒已渐消，名园高会兴偏饶。亭台隐映多奇石，径路逶迤有画桥。细雨波间鱼乐出，疏林坞外桂丛招。同来赋咏皆仙侣，不数风流旧六朝。
岁杪徐园宴集用王弇州韵二首·其二
作者：卢龙云
朝代：明

荏苒流光岁欲更，诗篇祭罢转多情。林峦似画过韦曲，笔札如云聚墨卿。公暇不妨留胜地，幽探何必问仙瀛。残年此会知难数，又到芳春狎旧盟。
崇胜寺再集儒林会
作者：卢龙云
朝代：明

双林寂寂敞禅关，听法年年此日还。蓬转几能同白社，浪游随处客青山。群公合式乡闾外，诸子相推意气间。醉里复从尘鞅去，淹留那得共僧閒。
巢燕
作者：卢龙云
朝代：明

海国微茫识路长，衔泥时带落花香。绸缪岂为防阴雨，栖息从来托画梁。择木不教群鸟妒，将雏能待九霄翔。即论秋去春还至，旧垒依然王谢堂。
帝京篇
作者：卢龙云
朝代：明

皇家首善枕居庸，山河孕毓环青葱。绣户朱门通十道，龙楼凤阁严九重。簪缨漏待鹓鸾簉，戟卫营连虎豹雄。贵倖轩车流似水，豪游衣马气如虹。玉帛群方俱萃止，赆琛无远不同风。昔时天子日临御，将相安危深眷注。宵衣咫尺近重瞳，便殿从容亲谠语。自从回禄稍为灾，将作频烦忧爰处。两宫虽幸觏重新，三殿才闻工乍举。大内深居静有常，天上人间渺莫睹。迩来况复多妖氛，去年暑雨溢城闉。至今食玉兼炊桂，在处釜鱼与甑尘。闾阎生理日消索，今昔人心异笑嚬。主计帷中难借箸，司马门前惧脱巾。庙算由来因圣主，国是兼之藉大臣。坐看调燮先宁迩，四海同归万历春。
常山道中见梅花盛发二首
作者：卢龙云
朝代：明

东风几日送春还，喜见梅花满道间。吴越山川从此始，游人且莫说乡关。淡荡春光雨雪馀，官梅夹道已全舒。总无载酒看山伴，亦是出郊览胜初。
常山道中见梅花盛发二首·其一
作者：卢龙云
朝代：明

东风几日送春还，喜见梅花满道间。吴越山川从此始，游人且莫说乡关。
常山道中见梅花盛发二首·其二
作者：卢龙云
朝代：明

淡荡春光雨雪馀，官梅夹道已全舒。总无载酒看山伴，亦是出郊览胜初。
常德张使君祈晴有应为赋二首
作者：卢龙云
朝代：明

张君为政乐难支，露冕听歌穗两岐。乍见污邪愁毒潦，随看原隰转朝曦。丹诚自可苍穹格，黔首仍无暑雨咨。况是冲泥匹马倦，周行千里仗清夷。相府曾传燮理功，风流作郡此堪同。方迎千骑歌来暮，辄为三农愿岁丰。穑事已占虹见外，民愁不在雨阴中。归朝有问闾阎隐，疾苦无须对泽鸿。
常德张使君祈晴有应为赋二首·其一
作者：卢龙云
朝代：明

张君为政乐难支，露冕听歌穗两岐。乍见污邪愁毒潦，随看原隰转朝曦。丹诚自可苍穹格，黔首仍无暑雨咨。况是冲泥匹马倦，周行千里仗清夷。
常德张使君祈晴有应为赋二首·其二
作者：卢龙云
朝代：明

相府曾传燮理功，风流作郡此堪同。方迎千骑歌来暮，辄为三农愿岁丰。穑事已占虹见外，民愁不在雨阴中。归朝有问闾阎隐，疾苦无须对泽鸿。
常比部谳狱关内事竣还朝时方露祷无以酌别赋此代觞
作者：卢龙云
朝代：明

青青城畔柳条新，折向河桥赠远人。行部霜飞三辅肃，归朝花发五陵春。亦知枌社情偏系，可奈桑林念转频。明到宵衣如召对，不须重拟大东陈。
广生至有述赋答
作者：卢龙云
朝代：明

翩翩群从系离思，别每经年聚却迟。竹室旧誇杨氏客，兰阶多识谢家儿。炎氛过雨开三伏，爽气先秋满二仪。羁旅相逢应尽醉，明朝休道尚书期。
度庾关
作者：卢龙云
朝代：明

一入庾关道，方知楚粤分。岭梅明霁雪，乡树迥看云。水石应难恋，音书未可闻。山川成异地，回首思纷纷。
度庾岭谒张文献公祠三首
作者：卢龙云
朝代：明

之子挺南服，作相始乡邦。称诗大历前，于今号盛唐。诗名与相业，千载并流芳。眷焉慕先达，风度安可常。白羽明吾志，金鉴为君敷。道本侔伊吕，言堪等训谟。唐室方求理，曷自混贤愚。及尔播迁日，追思亦已徒。遵彼庾关道，开凿念前劳。长松荫修陆，车马自滔滔。行者日百里，仗之辟莱蒿。万古周行在，功方粤岭高。
度庾岭谒张文献公祠三首·其一
作者：卢龙云
朝代：明

之子挺南服，作相始乡邦。称诗大历前，于今号盛唐。诗名与相业，千载并流芳。眷焉慕先达，风度安可常。
度庾岭谒张文献公祠三首·其三
作者：卢龙云
朝代：明

遵彼庾关道，开凿念前劳。长松荫修陆，车马自滔滔。行者日百里，仗之辟莱蒿。万古周行在，功方粤岭高。
度庾岭谒张文献公祠三首·其二
作者：卢龙云
朝代：明

白羽明吾志，金鉴为君敷。道本侔伊吕，言堪等训谟。唐室方求理，曷自混贤愚。及尔播迁日，追思亦已徒。
度庾岭逢雪
作者：卢龙云
朝代：明

重游不似旧看山，满目琼瑶应接间。好拟新篇歌郢里，莫将匹马比蓝关。山阴月色扁舟往，江上渔歌独钓还。此日寒云征路满，驱驰难任意同閒。
庭萱图为崔母寿
作者：卢龙云
朝代：明

百卉丛中出，名园自托根。幽姿含远翠，淑艳映朝暾。佩为宜男结，芳因树背存。灵株移傍久，玉露浥滋浑。怡老忧心却，全真乐事繁。松筠看晚节，桃李共无言。婺影偏流彩，桐枝复有孙。膝前持介寿，綵服照芳尊。
康孟担至自闽
作者：卢龙云
朝代：明

百折闽溪水，归来始就安。菊苗荒再绿，荔子熟逾丹。世网从添密，诗盟自不寒。喜君能命驾，杯酒复同欢。
康孟担至自闽有作道旧次答
作者：卢龙云
朝代：明

为郎久滞愧明良，几忆并州亦故乡。再出任人呼小草，重逢于尔羡长杨。天涯极目音书渺，花下来歌笑语香。自是郢中难和雪，却从此地觅何羊。
康山人以新刻锦囊寄示兼有诗劝驾赋此答之
作者：卢龙云
朝代：明

自得幽居趣，无心复汉关。林泉偏浪迹，猿鹤与同閒。世态风尘外，知交梦寐间。著书诚羡汝，堪为副名山。
建朱文公祠崇祯堂
作者：卢龙云
朝代：明

师友渊源聚乐时，于今俎豆复同祠。儒林有传归青史，异世无阶迩绛帷。千载图书留故业，一时堂构践遗基。同来宇下频瞻拜，共仰清高作训彝。
建溪夜泊时值中秋
作者：卢龙云
朝代：明

住楫滩头宿，滩声彻夜喧。水舂随断岸，渔火照孤村。月满秋光半，更深露气寒。推篷怜对影，凉籁起高原。
张参军膺荐
作者：卢龙云
朝代：明

白简霜飞楚甸清，程材郡国荷持平。三年画诺书劳最，万里风云应会生。日下长途看展骥，春来乔木喜迁莺。一时趋府多年少，孝友能如张仲名。
张封君连赠廷尉
作者：卢龙云
朝代：明

祖泽贻孙奕世看，传经端不误儒冠。韦编易学曾三绝，纶诰貤恩并二难。通德尚馀仁作里，无冤更羡法为官。阶庭兰玉应相接，总识天朝雨露宽。
张廷尉以覃恩追赠其父如己官
作者：卢龙云
朝代：明

家世尊儒术，天朝录义方。明经韦氏学，通德郑公乡。祖泽贻谋远，孙枝孕秀长。昔年空伏骥，岐路且亡羊。老作诸儒长，先驱六艺场。雄飞淹羽翼，嘉会俨冠裳。风木多遗恨，庭兰萃众芳。渊源皆道脉，继述总书香。箱自青三戟，眉谁白五常。不冤仍汉吏，孝友遇周王。典以覃封重，名兼报绩扬。趋朝初虎拜，展墓已龙章。恩本沾泉壤，思弥感露霜。报君心独切，裕后庆还昌。伯仲能方驾，箕裘并肯堂。鸣珂光里闬，岂只羡银黄。
张明府六载考绩二首
作者：卢龙云
朝代：明

六载张君政，讴歌遍海乡。楚材工制锦，汉署待含香。泽普花封雨，名高柏府霜。中朝徵异等，早晚觐明光。薄海真多幸，琴鸣几度花。量留因保障，召对首清华。绣斧频推毂，铜章两及瓜。持衡需启事，知不负皇家。
张明府六载考绩二首·其一
作者：卢龙云
朝代：明

六载张君政，讴歌遍海乡。楚材工制锦，汉署待含香。泽普花封雨，名高柏府霜。中朝徵异等，早晚觐明光。
张明府六载考绩二首·其二
作者：卢龙云
朝代：明

薄海真多幸，琴鸣几度花。量留因保障，召对首清华。绣斧频推毂，铜章两及瓜。持衡需启事，知不负皇家。
归粤寿母卷为马仲高作
作者：卢龙云
朝代：明

万里观光入帝畿，瞻云犹自恋春晖。总缘罔极怀明发，岂为羁愁赋式微。璧水桥门推论难，平津阁道见知希。归来慈母看缝线，片片天香染彩衣。
归自山中道过张茂才
作者：卢龙云
朝代：明

薜衣藜杖翠微隈，习习清风两腋回。问字堪过杨子宅，论文况羡襧生才。相推白璧连城重，自有黄金索骏来。迟尔长杨秋色里，好怀春并蓟门开。
得从兄伟侯书却寄
作者：卢龙云
朝代：明

书至遥怜汝尚存，几回飞梦绕乡园。风涛已恨惊蓬鬓，泉石何妨老席门。海上碧云悬故里，天涯芳草倦王孙。可能扫石溪头坐，往事同君仔细论。
得仲弟家书二首
作者：卢龙云
朝代：明

万里天南信，经年未易闻。清宵频梦草，白日几看云。朔雪迷凫影，春山掩雁群。忽来逢粤使，欣读八行文。三年来冀北，星聚愧元方。松菊应还在，田园岂尽荒。旅愁春又半，乡思日偏长。秋好看鹏翼，凌风或并翔。
得仲弟家书二首·其一
作者：卢龙云
朝代：明

万里天南信，经年未易闻。清宵频梦草，白日几看云。朔雪迷凫影，春山掩雁群。忽来逢粤使，欣读八行文。
得仲弟家书二首·其二
作者：卢龙云
朝代：明

三年来冀北，星聚愧元方。松菊应还在，田园岂尽荒。旅愁春又半，乡思日偏长。秋好看鹏翼，凌风或并翔。
得何明府京中书四首
作者：卢龙云
朝代：明

万里书邮未易传，偶因鸿翼到南天。嵇生懒嫚年逾甚，祗向山林结静缘。畿南何地不耕桑，水旱相仍入奏章。捧檄知君趋熟道，定多奇策慰壶浆。偃息衡门岁月过，更开一径在烟萝。八行已悟题书意，且向池亭葺芰荷。缁尘在在正西风，尊酒谈天强自雄。世上几人知傲吏，敢期姓字动山公。
得何明府京中书四首·其一
作者：卢龙云
朝代：明

万里书邮未易传，偶因鸿翼到南天。嵇生懒嫚年逾甚，祗向山林结静缘。
得何明府京中书四首·其三
作者：卢龙云
朝代：明

偃息衡门岁月过，更开一径在烟萝。八行已悟题书意，且向池亭葺芰荷。
得何明府京中书四首·其二
作者：卢龙云
朝代：明

畿南何地不耕桑，水旱相仍入奏章。捧檄知君趋熟道，定多奇策慰壶浆。
得何明府京中书四首·其四
作者：卢龙云
朝代：明

缁尘在在正西风，尊酒谈天强自雄。世上几人知傲吏，敢期姓字动山公。
得假南归答秦伯起赠别
作者：卢龙云
朝代：明

天涯归思切，不省漫为官。驿路随杨柳，花期复牡丹。尊违徵赏集，琴念别离弹。去住情俱系，苍波正淼漫。
得劳明府书
作者：卢龙云
朝代：明

绝徼分符亦汉曹，怜君曾此试牛刀。非缘今日催科拙，那识前人抚字劳。共惜单车成薏苡，岂容三径即蓬蒿。伫看论定徵岩穴，喜见双凫傍阙高。
得家报喜咸儿生
作者：卢龙云
朝代：明

千里椷书自粤南，真传消息喜逾深。官同鸡肋淹微禄，家有熊祥送好音。此日已徵兰入梦，他时应附桂为林。年来棣萼关情处，重睹连枝慰远心。
得崔子玉书并诗赋答
作者：卢龙云
朝代：明

客梦迥悬南海月，乡心故恋北山薇。鹏程建翮看今始，鸟道长鸣笑昨非。多难况逢需用切，壮怀休道宦情微。风尘我亦仍留滞，何日重逢上路騑。
得钱五卿书却寄
作者：卢龙云
朝代：明

千里龟蒙壮大东，风流佐郡几人同。过曹尚美心如结，颂鲁遥知乐在公。斗畔双龙违未合，霜前一雁信能通。君从海岱游偏胜，定有新诗慰转蓬。
忆昔行
作者：卢龙云
朝代：明

忆昔长安事薄游，相逢意气淩千秋。鸣珂队逐双龙阙，就日辉腾五凤楼。紫陌繁花邀并马，玉河新柳系停驺。是时方喜离家食，海内朋游近相得。翻手宁知云雨情，论心未怯风尘色。衔杯结伴有高阳，挥麈谈天俱碣石。一从分袂出都门，世事悠悠不可论。落魄天涯时自惜，狂歌燕市几人存。驱车每共嗟危辙，逆旅能无念故园。暂假拂衣归栗里，林泉幽暇释尘滓。几年松菊讵云荒，何处江山誇洵美。却爱吾庐未可忘，畏路无心强复起。
忆罗浮兼寄何使君二首
作者：卢龙云
朝代：明

屡爽罗浮约，山灵或笑人。林泉堪浪迹，岩洞几经春。五鹊时还集，千花岁并新。寒梅如有待，迟暮转相亲。山色年年好，难逢地主贤。帷搴朱洞外，榻下铁桥边。剩有登楼月，俱无警堠烟。安民多渤海，游骑喜相连。
忆罗浮兼寄何使君二首·其一
作者：卢龙云
朝代：明

屡爽罗浮约，山灵或笑人。林泉堪浪迹，岩洞几经春。五鹊时还集，千花岁并新。寒梅如有待，迟暮转相亲。
忆罗浮兼寄何使君二首·其二
作者：卢龙云
朝代：明

山色年年好，难逢地主贤。帷搴朱洞外，榻下铁桥边。剩有登楼月，俱无警堠烟。安民多渤海，游骑喜相连。
忆郊居并答仲升
作者：卢龙云
朝代：明

旧辟郊亭称地主，别来花雨几阴晴。自缘旅泊悲龙剑，长忆仙流咽凤笙。下走马牛迹尚混，故山猿鹤怨难平。何时秉烛西园会，得句池头月五更。
忠节并茂卷为谢奉常作
作者：卢龙云
朝代：明

闽海钟奇烈，难逢萃一门。乾坤俱正气，先后各殊恩。省以兰逾洁，舟于柏共存。盈庭多宝树，世泽衍诸孙。
怨歌行二首
作者：卢龙云
朝代：明

膏沐徒为理，长宵恨有馀。罗衣新染泪，明月怨离居。买赋嗟何及，春风惹恨偏。楼头看柳色，偷唱想夫怜。
怨歌行二首·其一
作者：卢龙云
朝代：明

膏沐徒为理，长宵恨有馀。罗衣新染泪，明月怨离居。
怨歌行二首·其二
作者：卢龙云
朝代：明

买赋嗟何及，春风惹恨偏。楼头看柳色，偷唱想夫怜。
总河潘公遣役护行舟次报谢二首
作者：卢龙云
朝代：明

岭海霜威早避骢，三朝经济主恩隆。翕河久藉扬周烈，睹洛真如颂禹功。东土绣裳新白简，西曹曳履旧青宫。君王眷念知无已，开阁清时复许同。停车何地不春阳，中外名高四十霜。功满朝端瞻赤舄，业传江左试青箱。泰云挟雨崇朝遍，海国歌风化日长。惭愧卑微叨礼数，更容诗句发清狂。
总河潘公遣役护行舟次报谢二首·其一
作者：卢龙云
朝代：明

岭海霜威早避骢，三朝经济主恩隆。翕河久藉扬周烈，睹洛真如颂禹功。东土绣裳新白简，西曹曳履旧青宫。君王眷念知无已，开阁清时复许同。
总河潘公遣役护行舟次报谢二首·其二
作者：卢龙云
朝代：明

停车何地不春阳，中外名高四十霜。功满朝端瞻赤舄，业传江左试青箱。泰云挟雨崇朝遍，海国歌风化日长。惭愧卑微叨礼数，更容诗句发清狂。
恒心堂为周医题
作者：卢龙云
朝代：明

活世功多未易能，真心一点自堪凭。何须在处求仁术，圣训昭昭但有恒。
恭遇平倭颁诏答石参藩
作者：卢龙云
朝代：明

几年飞挽佐东征，凯奏才闻入帝城。岛屿鲸鲵千浪息，丝纶日月万方明。休誇校猎长杨馆，但听铙歌细柳营。不是舞干能格远，勋名谁解动公卿。
悯俗
作者：卢龙云
朝代：明

吾慕汉阴人，抱瓮日灌园。吾嘉河上叟，求珠虑没渊。时运迭相代，得失难并论。春花遍桃李，桂树冬转繁。芳桂自有性，桃李亦何言。荣枯物所变，大造司其根。人生何役役，用拙聊自存。
悯谗诗
作者：卢龙云
朝代：明

彼苍者天，照临下土。人之讹言，莫克先睹。断干单縻，沉舟积羽。野鸟为鸾，众言成虎。朝比埙篪，暮若仇虏。风运铅刀，雷鸣瓦釜。嗟彼谮人，德輶鲜举。惟谗罔极，百行胥愆。卒混苍素，莫辨媸妍。谓夷匪圣，谓蹠为贤。措躬无地，防口若川。于余何罪，视履则旋。中心自悼，顾影私怜。悲因抱玉，愁将绝弦。惟天之命，不爽其应。始以迹暌，终于实胜。金石难渝，姜桂有性。彼昏不知，具曰予圣。此道其常，厥惟天定。祸福由人，堪以自镜。君子闻言，靡惑于听。
惜春四首
作者：卢龙云
朝代：明

客舍馀三月，尘途又一春。光阴频改岁，风物却愁人。桃李俱成实，葵榴复渐新。重来双语燕，如解识相亲。几日春将尽，飞花到夏初。游丝萦陇树，新笋傍畦蔬。客久谙齐物，愁来学著书。云山千里外，风雨梦吾庐。海畔春常早，炎蒸亦更先。暖风初启蛰，暑雨旋盈阡。物候过鶗鴂，谷声响杜鹃。客怀何所寄，空自惜流年。晴雨长相半，山容望转佳。叶齐烟漠漠，林静鸟喈喈。云气过亭幔，溪声入舫斋。伤春无限事，独坐酌茅柴。
惜春四首·其一
作者：卢龙云
朝代：明

客舍馀三月，尘途又一春。光阴频改岁，风物却愁人。桃李俱成实，葵榴复渐新。重来双语燕，如解识相亲。
惜春四首·其三
作者：卢龙云
朝代：明

海畔春常早，炎蒸亦更先。暖风初启蛰，暑雨旋盈阡。物候过鶗鴂，谷声响杜鹃。客怀何所寄，空自惜流年。
惜春四首·其二
作者：卢龙云
朝代：明

几日春将尽，飞花到夏初。游丝萦陇树，新笋傍畦蔬。客久谙齐物，愁来学著书。云山千里外，风雨梦吾庐。
惜春四首·其四
作者：卢龙云
朝代：明

晴雨长相半，山容望转佳。叶齐烟漠漠，林静鸟喈喈。云气过亭幔，溪声入舫斋。伤春无限事，独坐酌茅柴。
惟学王孙以诗求序其鼓枻稿答之
作者：卢龙云
朝代：明

维城依玉树，奕叶挺瑶桢。念祖思贻燕，遵王凛法程。脤膰推嗣羙，领袖早知名。赤社磐宗固，青藜夜阁明。表章宁自试，醴酒不胜情。尚友追千古，相观集众英。根枝同硕茂，岁月喜升平。觅句宗唐社，摛词轶汉京。尘途貂欲敝，旅酒盖初倾。珠玉操觚见，尊罍倒屣迎。多君呈凤彩，愧我杂蛙鸣。菲薄殊玄晏，三都自有声。
惠山泉酒二首
作者：卢龙云
朝代：明

山泉祗道因茶胜，谁识尊中绿倍嘉。好倩老僧通水脉，百杯扶醉更烹茶。爱酒徒劳暮酒泉，山灵还笑李青莲。典衣此味应难换，信是长安斗十千。
惠山泉酒二首·其一
作者：卢龙云
朝代：明

山泉祗道因茶胜，谁识尊中绿倍嘉。好倩老僧通水脉，百杯扶醉更烹茶。
惠山泉酒二首·其二
作者：卢龙云
朝代：明

爱酒徒劳暮酒泉，山灵还笑李青莲。典衣此味应难换，信是长安斗十千。
惠州何使君考绩二首
作者：卢龙云
朝代：明

侍直从容忆往年，一麾犹荷主恩偏。名留青琐来何暮，阁近朱明地是仙。问俗海邦安抚字，奏成天阙重旬宣。君王念旧应无已，会有徵书自日边。悠悠世事卜行藏，推毂同君荷郑庄。异地一隅甘守黑，东方千骑称怀黄。河流并许沾馀润，里巷宁云汔小康。绩奏治平推第一，汉家公辅待循良。
惠州何使君考绩二首·其一
作者：卢龙云
朝代：明

侍直从容忆往年，一麾犹荷主恩偏。名留青琐来何暮，阁近朱明地是仙。问俗海邦安抚字，奏成天阙重旬宣。君王念旧应无已，会有徵书自日边。
惠州何使君考绩二首·其二
作者：卢龙云
朝代：明

悠悠世事卜行藏，推毂同君荷郑庄。异地一隅甘守黑，东方千骑称怀黄。河流并许沾馀润，里巷宁云汔小康。绩奏治平推第一，汉家公辅待循良。
感事
作者：卢龙云
朝代：明

孤直凭谁主，群谋任所先。孔方交已定，毛颖意难宣。使气人争靡，低眉孰肯怜。眼看夷作蹠，心讶鸷为鸾。态变雌黄外，权操魍魉前。共趋如赴壑，吾意但防川。天道应无改，人心未尽偏。止求捐疾苦，期以副班联。敢羡为机巧，空令知凿圆。直从知罪我，终不负重玄。
感事二首
作者：卢龙云
朝代：明

阅世逢之子，艰危记并驱。祇知明得意，未解识穷途。显晦殊先后，升沉定有无。至今樽酒外，何地著潜夫。自许风尘上，乾坤眼底空。红颜翻易掷，白眼转相同。逐客书难问，长门赋未工。为君思往事，真负气如虹。
感事二首·其一
作者：卢龙云
朝代：明

阅世逢之子，艰危记并驱。祇知明得意，未解识穷途。显晦殊先后，升沉定有无。至今樽酒外，何地著潜夫。
感事二首·其二
作者：卢龙云
朝代：明

自许风尘上，乾坤眼底空。红颜翻易掷，白眼转相同。逐客书难问，长门赋未工。为君思往事，真负气如虹。
感时二首
作者：卢龙云
朝代：明

四野阴云蔽，狂飙暮凌乱。清露忽凝霜，卉木皆彫换。扰扰锥刀子，营营等血汗。中夜起彷徨，持筹有遗算。道路多苦辛，豺虎复为患。念此羁旅人，如何不长叹。世变类江河，滔滔逝不返。黔首亦何辜，共恨生逢晚。伊昔全盛时，宁迩不遗远。里巷寡诛求，朝作暮息偃。岁月相推斥，生理日乖蹇。寄言怀所钦，何以惠元本。
感时二首·其一
作者：卢龙云
朝代：明

四野阴云蔽，狂飙暮凌乱。清露忽凝霜，卉木皆彫换。扰扰锥刀子，营营等血汗。中夜起彷徨，持筹有遗算。道路多苦辛，豺虎复为患。念此羁旅人，如何不长叹。
感时二首·其二
作者：卢龙云
朝代：明

世变类江河，滔滔逝不返。黔首亦何辜，共恨生逢晚。伊昔全盛时，宁迩不遗远。里巷寡诛求，朝作暮息偃。岁月相推斥，生理日乖蹇。寄言怀所钦，何以惠元本。
感遇三首
作者：卢龙云
朝代：明

世情纷忌直，宦态转为工。触事情偏感，趋时愿不同。是非庄蝶梦，得失楚人弓。汝力虽难致，欣看论已公。百里今司牧，俦非保障哉。食须怜弱肉，吹或借寒灰。直道凭谁主，狂澜未可回。逢时应百感，何止七堪哀。澹泊明吾志，孤贞谢世嚣。蛾眉妒任老，鸡肋毁防销。未拟三休去，真成独酌谣。自公多暇日，堪自慰蓬飘。
感遇三首
作者：卢龙云
朝代：明

行路难如此，孤踪合滞留。客怀空对月，蓬鬓又惊秋。愁逐商飙起，心俱大火流。长安车马地，回首记同游。阅遍红尘骑，凭谁慰盍簪。人多工射影，吾独怅论心。往事如川逝，生涯总陆沉。但令钟子在，犹可托知音。圣朝多雨露，无地不衔恩。总识乾坤大，其如岁月奔。殊方甘落魄，旅梦易惊魂。自信心元赤，何时达帝阍。
感遇三首·其一
作者：卢龙云
朝代：明

世情纷忌直，宦态转为工。触事情偏感，趋时愿不同。是非庄蝶梦，得失楚人弓。汝力虽难致，欣看论已公。
感遇三首·其一
作者：卢龙云
朝代：明

行路难如此，孤踪合滞留。客怀空对月，蓬鬓又惊秋。愁逐商飙起，心俱大火流。长安车马地，回首记同游。
感遇三首·其三
作者：卢龙云
朝代：明

圣朝多雨露，无地不衔恩。总识乾坤大，其如岁月奔。殊方甘落魄，旅梦易惊魂。自信心元赤，何时达帝阍。
感遇三首·其三
作者：卢龙云
朝代：明

澹泊明吾志，孤贞谢世嚣。蛾眉妒任老，鸡肋毁防销。未拟三休去，真成独酌谣。自公多暇日，堪自慰蓬飘。
感遇三首·其二
作者：卢龙云
朝代：明

百里今司牧，俦非保障哉。食须怜弱肉，吹或借寒灰。直道凭谁主，狂澜未可回。逢时应百感，何止七堪哀。
感遇三首·其二
作者：卢龙云
朝代：明

阅遍红尘骑，凭谁慰盍簪。人多工射影，吾独怅论心。往事如川逝，生涯总陆沉。但令钟子在，犹可托知音。
慰同寓者思归
作者：卢龙云
朝代：明

长风万里困南图，游子天涯望眼枯。愧我出山成小草，怜君远道忆文芜。清江渡口听鸿雁，明月楼中唱鹧鸪。稍待青春堪作伴，何须雨雪问征途。
慰蒋文学思归
作者：卢龙云
朝代：明

异地同为客，如君最系思。眼穿垂暮日，愁剧未归时。燧色连青海，乡心满绛帷。春风将改岁，桃李又花期。
懊侬歌四首
作者：卢龙云
朝代：明

流苏结合欢，绣被双鸳鸯。郎去还何日，深闺夜自长。出门送郎去，郎心不可住。南北易销魂，独倚相思树。大艑百幅帆，日暮宿江浔。二日已千里，安不懊侬心。估客不知愁，但醉酒家楼。侬心陇下水，悲咽何时休。
懊侬歌四首·其一
作者：卢龙云
朝代：明

流苏结合欢，绣被双鸳鸯。郎去还何日，深闺夜自长。
懊侬歌四首·其三
作者：卢龙云
朝代：明

大艑百幅帆，日暮宿江浔。二日已千里，安不懊侬心。
懊侬歌四首·其二
作者：卢龙云
朝代：明

出门送郎去，郎心不可住。南北易销魂，独倚相思树。
懊侬歌四首·其四
作者：卢龙云
朝代：明

估客不知愁，但醉酒家楼。侬心陇下水，悲咽何时休。
懒石二首
作者：卢龙云
朝代：明

丰草长眠境独幽，无营终日傍林丘。任教说法通神理，不为生公强点头。触云隐雾尽无心，一径蓬蒿但自深。纵有神人驱不得，奇章何用此中寻。
懒石二首·其一
作者：卢龙云
朝代：明

丰草长眠境独幽，无营终日傍林丘。任教说法通神理，不为生公强点头。
懒石二首·其二
作者：卢龙云
朝代：明

触云隐雾尽无心，一径蓬蒿但自深。纵有神人驱不得，奇章何用此中寻。
抚宁侯母太夫人七十
作者：卢龙云
朝代：明

承家奕叶播勋名，寿母兼传颂鲁声。金紫天题初锡诰，斑斓人羡世簪缨。韬钤吴越山河誓，锁钥江淮骠骑营。陟屺总依慈训近，导舆欣藉孝思成。鸣珈象服宜颜孺，映玉清心称锦荣。瑶岛远来千岁实，朱门时聚五侯鲭。年稀更觉春长在，福集恒加海不盈。谢氏满庭多宝树，汉家赐露溢金茎。南山颂美娱亲意，北极恩深报主情。诏问可同张晋国，先朝盛事岂难并。
报绩答张孝廉
作者：卢龙云
朝代：明

留滞天南祗自怜，寥寥山水入孤弦。花从种处时开落，薪任积来有后前。薄禄仅当才百里，微劳重上绩三年。双凫浪说飞腾易，弱羽无因向日翩。
抵家后答林君勉二首
作者：卢龙云
朝代：明

昔居滨海地，日上望乡台。一自离萍梗，相安弃草莱。无能思养拙，清论付程才。喜尔还追忆，椷书特远来。鼓棹出江湾，风涛动旅颜。愤难甘蹈海，愚或笑移山。翘首烟霄外，论心意气间。雄文终遇合，且傍舞衣班。
抵家后答林君勉二首·其一
作者：卢龙云
朝代：明

昔居滨海地，日上望乡台。一自离萍梗，相安弃草莱。无能思养拙，清论付程才。喜尔还追忆，椷书特远来。
抵家后答林君勉二首·其二
作者：卢龙云
朝代：明

鼓棹出江湾，风涛动旅颜。愤难甘蹈海，愚或笑移山。翘首烟霄外，论心意气间。雄文终遇合，且傍舞衣班。
抵家后答林君勉二首姜生磻支自闽来请传其贞母董孺人特嘉勉之赋别二首·其一
作者：卢龙云
朝代：明
体裁：五言律诗

世远龙峰下，诗书泽未寒。始缘家不造，转觉路俱难。事往悲黄鹄，恩来待紫鸾。有怀知罔极，休恐误儒冠。
招隐诗二首
作者：卢龙云
朝代：明

达人知止足，功名及盛年。昔日红颜子，倏忽成华颠。拙宦不偶世，投绂谢所牵。碧山宁负我，洞壑生虚烟。渔钓狎鸥鸟，嘉树荫通川。于此涤喧浊，因之性所便。世路常崄巇，驷马带倾覆。所以慕幽人，偃息在浚谷。日暮生松风，音响如丝竹。葵藿分所甘，何必厌粱肉。布褐足禦冬，狐貉未为燠。逍遥任所之，无荣亦不辱。
招隐诗二首·其一
作者：卢龙云
朝代：明

达人知止足，功名及盛年。昔日红颜子，倏忽成华颠。拙宦不偶世，投绂谢所牵。碧山宁负我，洞壑生虚烟。渔钓狎鸥鸟，嘉树荫通川。于此涤喧浊，因之性所便。
招隐诗二首·其二
作者：卢龙云
朝代：明

世路常崄巇，驷马带倾覆。所以慕幽人，偃息在浚谷。日暮生松风，音响如丝竹。葵藿分所甘，何必厌粱肉。布褐足禦冬，狐貉未为燠。逍遥任所之，无荣亦不辱。
拟酌游宗振于兰若公阻弗克承示对酒之作聊和其一
作者：卢龙云
朝代：明

载酒重为问字来，翠微一径与谁开。官因五斗频移棹，客傍双林独上台。巧鸟若还呼对酌，飞花如解劝深杯。江天夜月应同色，却负新诗两地裁。
挽易山人
作者：卢龙云
朝代：明

冬来犹及寄双鱼，岂道翻成绝笔书。壮志未能周五岳，残编谁为惜三馀。岁寒祇自荒松径，龙卧何因叩草庐。欲拟山阳思旧赋，不堪闻笛却愁予。
挽郑文学
作者：卢龙云
朝代：明

自古天难问，盈虚未可论。斯人去已远，遗业至今存。萧艾春同长，鱼龙夜不喧。层霄看羽翮，何日见腾骞。
攸镇夜泊
作者：卢龙云
朝代：明

石齿夹江悬，滩声永夜喧。凄风鸣断岸，残月照高原。独客无相问，孤舟谁晤言。寒鸡催曙色，隐隐出荒村。
斋居探韵得干字
作者：卢龙云
朝代：明

二仪欣报祀，九列萃衣冠。南陆朱明远，北郊淑气蟠。精诚孚五位，对越凛千官。方泽循周典，汾阴陋汉观。班联玄武署，法藉惠文弹。槐影侵阶绿，葵心向日丹。端居尘虑息，远俗旅愁宽。静夜萤光照，炎天竹翠寒。更阑城漏急，晓近禁钟残。觅句心怀惬，挥毫气象干。寂寥休自悼，谈咏总成欢。岂必河东赋，阳春和已难。
斋居柬诸同社时开社见招
作者：卢龙云
朝代：明

秣陵几度见初阳，云物依然旧帝乡。客似周南留太史，官难汉署遇冯唐。清宵兴味非寥廓，白雪才情有和倡。开社况闻多胜集，好怀应与日俱长。
新兴姚明府封母
作者：卢龙云
朝代：明

板舆亲奉出苕溪，三载分符粤岭西。十郡循良推异等，孤城辽绝托卑栖。霜含荐牍腾乌府，天动褒书下紫泥。燕喜北堂歌寿母，忘忧今见集全褆。
新凉二首
作者：卢龙云
朝代：明

乍见金飙下汉津，翛然爽气满庭新。不须避暑思河朔，渐有秋光照海滨。炎蒸历尽转秋时，一叶初飞天下知。昨夜微凉生枕簟，起来清兴入新诗。
新凉二首·其一
作者：卢龙云
朝代：明

乍见金飙下汉津，翛然爽气满庭新。不须避暑思河朔，渐有秋光照海滨。
新凉二首·其二
作者：卢龙云
朝代：明

炎蒸历尽转秋时，一叶初飞天下知。昨夜微凉生枕簟，起来清兴入新诗。
新城道中
作者：卢龙云
朝代：明

日暮西风急，黄尘扑马头。村藏平野树，酒记旧家楼。候馆听鸡发，征鞍对月收。已忘从役苦，行路不曾愁。
新笋二首
作者：卢龙云
朝代：明

旧干依檐出，新芽拆藓来。清标霜里劲，生意地中回。何日能栖凤，先春解友梅。琴囊与诗卷，还并绿阴开。有美凌霜操，千竿羡渭滨。檀栾开隙地，幽洒绝纤尘。山月摇光碎，溪烟染翠匀。频移新雨后，到处易为春。
新笋二首·其一
作者：卢龙云
朝代：明

旧干依檐出，新芽拆藓来。清标霜里劲，生意地中回。何日能栖凤，先春解友梅。琴囊与诗卷，还并绿阴开。
新笋二首·其二
作者：卢龙云
朝代：明

有美凌霜操，千竿羡渭滨。檀栾开隙地，幽洒绝纤尘。山月摇光碎，溪烟染翠匀。频移新雨后，到处易为春。
新造舟成与客同泛二首
作者：卢龙云
朝代：明

一苇应难渡，芳洲采木兰。功成堪利涉，兴在且追欢。鸥鹭吟边狎，云山望里宽。风涛长愿息，凉月趁清澜。往返何尝定，江行屡买舟。忽看浮彩鹢，试共泛清流。鱼鸟皆成趣，烟波未倦游。潇然逃暑外，倚棹对沧洲。
新造舟成与客同泛二首·其一
作者：卢龙云
朝代：明

一苇应难渡，芳洲采木兰。功成堪利涉，兴在且追欢。鸥鹭吟边狎，云山望里宽。风涛长愿息，凉月趁清澜。
新造舟成与客同泛二首·其二
作者：卢龙云
朝代：明

往返何尝定，江行屡买舟。忽看浮彩鹢，试共泛清流。鱼鸟皆成趣，烟波未倦游。潇然逃暑外，倚棹对沧洲。
方伯陈公以覃思再膺诰命
作者：卢龙云
朝代：明

一自前星焕九霄，万方胥戴圣明朝。远藩诏布初衔凤，行省恩传又珥貂。三叶同时沾紫诰，五云深处下仙韶。旬宣不负臣劳懋，赉予兼欣主德尧。郭贺幨帷看再美，于公里第应非遥。枫怀殿陛□天□，□对楼齐望阙谣。雨露感随炎徼远，松楸色傍苧萝骄。君侯雅有□□志，报答将因入事尧。
方延客而公出走笔缓之
作者：卢龙云
朝代：明

相逢须放好怀开，已拟花前共举杯。束带又从尘里去，却邀明月待君来。
方生志赓自三吴归索一言以寿其尊人为赋二首
作者：卢龙云
朝代：明

游子心千里，瞻云海一方。春晖遥爱日，彩服待持觞。酒酿沧波阔，歌翻白雪长。倚门仍有望，健翮早飞扬。旧业资青简，传家事素王。问奇杨子宅，通德郑公乡。岁月看逾远，诗书泽未央。冈陵何所颂，承志在明光。
方生志赓自三吴归索一言以寿其尊人为赋二首·其二
作者：卢龙云
朝代：明

旧业资青简，传家事素王。问奇杨子宅，通德郑公乡。岁月看逾远，诗书泽未央。冈陵何所颂，承志在明光。
旅梦二首
作者：卢龙云
朝代：明

客舍连宵梦，居然是故乡。风波怜逆旅，羽翮倦殊方。漏永参横户，窗虚月在梁。静闻天籁起，萧飒动新凉。漂泊非吾土，迢遥忆敝庐。到家元是梦，经岁渺无书。骨肉两乡隔，宾朋万里疏。行藏天所付，安用渺愁予。
旅梦二首·其一
作者：卢龙云
朝代：明

客舍连宵梦，居然是故乡。风波怜逆旅，羽翮倦殊方。漏永参横户，窗虚月在梁。静闻天籁起，萧飒动新凉。
旅梦二首·其二
作者：卢龙云
朝代：明

漂泊非吾土，迢遥忆敝庐。到家元是梦，经岁渺无书。骨肉两乡隔，宾朋万里疏。行藏天所付，安用渺愁予。
早朝
作者：卢龙云
朝代：明

晓共衣冠拜冕旒，天街寒露湿鸣驺。祥烟渐绕浮鹓仗，旭日初腾接凤楼。声度玉珂听渐远，心依华衮去还留。近臣只爱天颜喜，宵旰宁知圣主忧。
早行
作者：卢龙云
朝代：明

结束登程恨未裁，出门周览尚徘徊。披星马首钟前动，带月鸡声梦里催。两地宾朋愁再别，九天阊阖待重来。相逢若问游人意，怀抱当春只好开。
早行二首
作者：卢龙云
朝代：明

野树笼朝旭，春山澹远烟。车尘休自苦，爱此艳阳天。山色青于染，林光绿渐稠。鸟啼听不尽，差可惬行游。
早行二首·其一
作者：卢龙云
朝代：明

野树笼朝旭，春山澹远烟。车尘休自苦，爱此艳阳天。
早行二首·其二
作者：卢龙云
朝代：明

山色青于染，林光绿渐稠。鸟啼听不尽，差可惬行游。
易太学游吴还过访值余服阕索赠赋此
作者：卢龙云
朝代：明

三年风木绾愁心，病起萧然思不禁。尘榻偶逢高士下，淡交真向古人寻。阳春敢谓无同调，流水还应有赏音。君听吴趋殊未厌，怪来翻忆越人吟。
星变二首
作者：卢龙云
朝代：明

众庶星为象，周天度有常。何当逢散乱，未易卜灾祥。繁星俱拱北，何事却群飞。仁爱天常寓，明谟在炳几。
星变二首·其一
作者：卢龙云
朝代：明

众庶星为象，周天度有常。何当逢散乱，未易卜灾祥。
星变二首·其二
作者：卢龙云
朝代：明

繁星俱拱北，何事却群飞。仁爱天常寓，明谟在炳几。
春夜宴集丛台听箫
作者：卢龙云
朝代：明

春游吏事苦相催，秉烛何妨入夜来。野色全迷窗外树，星光环照坐中杯。流觞曲水虚良月，飞盖西园复上才。娇管清歌怜并发，教人重拟凤箫台。
春日
作者：卢龙云
朝代：明

廿载婴尘网，今方物外游。閒居聊自赋，世路岂深忧。梦返隍中鹿，机閒海上鸥。阳回春事足，吾道本沧洲。
春日病肺二首
作者：卢龙云
朝代：明

改岁方盈月，韶光逐望开。畏寒仍伏枕，听雨废传杯。入树莺交坐，窥檐燕未回。不言桃与李，朝暮为谁催。节是中和候，人非卧病时。雨馀山转丽，寒歛树多姿。社赛宜春酒，池添梦草诗。不须传七发，强欲对花枝。
春日病肺二首·其一
作者：卢龙云
朝代：明

改岁方盈月，韶光逐望开。畏寒仍伏枕，听雨废传杯。入树莺交坐，窥檐燕未回。不言桃与李，朝暮为谁催。
春日病肺二首·其二
作者：卢龙云
朝代：明

节是中和候，人非卧病时。雨馀山转丽，寒歛树多姿。社赛宜春酒，池添梦草诗。不须传七发，强欲对花枝。
春日登毗卢阁
作者：卢龙云
朝代：明

燕山胜事在青阳，与客乘閒叩上方。风转法云空外度，天开化日望中长。红尘端不侵莲界，紫气偏能入羽觞。宦海只今多自苦，欲移般若作慈航。
春日答周文学时同事有中伤者
作者：卢龙云
朝代：明

淑气将春海上回，鱼龙蛰欲启风雷。花明綵胜增王月，菜引青丝滞客杯。万里关山天畔隔，几时消息日边来。明年聚会应难拟，何处怀人寄折梅。
春暮京邸
作者：卢龙云
朝代：明

门掩残春独咏诗，羁怀愁对好花枝。功名自古违心事，道路于今感鬓丝。迹学东方聊玩世，名惭司马却同时。漫游处处堪乘兴，何必山中旧紫芝。
春暮同友人郊外看花分得天时二字合作回文一章
作者：卢龙云
朝代：明

时良选地乐开筵，柳间娇花绕近川。枝压艳生香泛泛，蝶飞群逐影翩翩。卮盈丝酒春醅泼，卷满新篇绮咏传。吹遍晓风和媚景，奇芳远映丽晴天。
春雨
作者：卢龙云
朝代：明

好风送时雨，沾润浃荒蓁。布谷初鸣日，田家事事频。稚子驱犊出，僯翁唤赛神。农时不可缓，岁计在于春。幸免桔槔苦，敢辞东作勤。
昼锦四荣诗为举主大司寇张公作加宫保
作者：卢龙云
朝代：明

华发天书喜屡褒，乞归仍录旧臣劳。一时礼秩隆三少，二省恩光冠六曹。北斗声华悬郑履，上公休瑞应虔刀。已闻侧席思贤硕，须信东山卧未高。
晓发清源
作者：卢龙云
朝代：明

北风吹马利如刀，何事尘途尽日劳。只为桑榆功未竟，片心仍逐五陵豪。
晓行
作者：卢龙云
朝代：明

淡月听鸡去，狂风傍马吹。有谁怜傲骨，徒自强低眉。白屋閒中笑，青楼暗里窥。故人霄汉上，几度及瓜期。
晚憩园亭
作者：卢龙云
朝代：明

闭户无人过，凭轩到日西。草为书带长，苔似蔓金齐。选地看除径，呼僮学灌畦。客怀偏自动，风静鹧鸪啼。
晚晴二首
作者：卢龙云
朝代：明

冬入愁寒雨，云开近夕阳。片虹天外出，斜照媚林塘。久雨农家厌，新晴野望同。楼台多暮色，并映海云红。
晚晴二首·其一
作者：卢龙云
朝代：明

冬入愁寒雨，云开近夕阳。片虹天外出，斜照媚林塘。
晚晴二首·其二
作者：卢龙云
朝代：明

久雨农家厌，新晴野望同。楼台多暮色，并映海云红。
晚泊
作者：卢龙云
朝代：明

野人常占白鸥沙，今夕同舟对落霞。鸿雁几声停客棹，蒹葭一水望仙槎。风含露下炎蒸散，月拥潮平逸兴加。何处鸣榔听不尽，推篷真乐在渔家。
晚泊广济桥
作者：卢龙云
朝代：明

清浅河桥下，犹传广济名。画图山里色，环佩水中声。数幅云帆远，千层雪浪平。往来多信宿，不尽古今情。
晚霁二首
作者：卢龙云
朝代：明

夕照笼山霭，轻霞映水光。冻消林卉木，暖入客衣裳。莫自悲游子，教人说漫郎。天涯信萍梗，或类酒诗狂。未尽江湖兴，转多羁旅情。众星捲雾出，孤月带川明。道路宽相忆，家山梦不成。凄凉追往事，偏唤客愁生。
晚霁二首·其一
作者：卢龙云
朝代：明

夕照笼山霭，轻霞映水光。冻消林卉木，暖入客衣裳。莫自悲游子，教人说漫郎。天涯信萍梗，或类酒诗狂。
晚霁二首·其二
作者：卢龙云
朝代：明

未尽江湖兴，转多羁旅情。众星捲雾出，孤月带川明。道路宽相忆，家山梦不成。凄凉追往事，偏唤客愁生。
晦翁岩四首有引
作者：卢龙云
朝代：明

闻道龙峰胜，公馀得共攀。石门高并对，岭树翠相环。海色苍茫外，湖光渺霭间。此中有佳处，况是古贤关。地迥烦先涤，林高暑易残。云飞自怡悦，竹报日平安。目极河山远，神游宇宙宽。当年漂泊意，谁道愧儒冠。龙山读书处，镌石在云门。避地迹偏远，得师道愈尊。斯文应未丧，家学赖常存。杖屦来从者，衣冠有裔孙。俯仰千年事，芳名重此山。渊源俱学孔，伯仲总晞颜。道与乾坤久，心俱水石閒。我来登眺暂，觉已出尘寰。
晦翁岩四首有引·其一
作者：卢龙云
朝代：明

闻道龙峰胜，公馀得共攀。石门高并对，岭树翠相环。海色苍茫外，湖光渺霭间。此中有佳处，况是古贤关。
晦翁岩四首有引·其三
作者：卢龙云
朝代：明

龙山读书处，镌石在云门。避地迹偏远，得师道愈尊。斯文应未丧，家学赖常存。杖屦来从者，衣冠有裔孙。
晦翁岩四首有引·其二
作者：卢龙云
朝代：明

地迥烦先涤，林高暑易残。云飞自怡悦，竹报日平安。目极河山远，神游宇宙宽。当年漂泊意，谁道愧儒冠。
晦翁岩四首有引·其四
作者：卢龙云
朝代：明

俯仰千年事，芳名重此山。渊源俱学孔，伯仲总晞颜。道与乾坤久，心俱水石閒。我来登眺暂，觉已出尘寰。
暮春李长卿偕梅子庾移樽过访赋答二首
作者：卢龙云
朝代：明

案牍元多暇，知交亦自稀。径深芳草没，门静落花飞。胜赏春将尽，行游愿屡违。喜君能顾我，竟日对晴晖。奇字无堪问，何当载酒来。池光摇拂麈，柳色映传杯。渭北人怀李，吴门客姓梅。高情逢二妙，谈咏旅愁开。
暮春李长卿偕梅子庾移樽过访赋答二首·其一
作者：卢龙云
朝代：明

案牍元多暇，知交亦自稀。径深芳草没，门静落花飞。胜赏春将尽，行游愿屡违。喜君能顾我，竟日对晴晖。
暮春李长卿偕梅子庾移樽过访赋答二首·其二
作者：卢龙云
朝代：明

奇字无堪问，何当载酒来。池光摇拂麈，柳色映传杯。渭北人怀李，吴门客姓梅。高情逢二妙，谈咏旅愁开。
暮春登紫金山二首有引
作者：卢龙云
朝代：明

一春风物报将阑，乘兴还来问紫山。寓目总堪容傲吏，振衣疑渐出尘寰。王乔洞在凫先起，太保堂空鸟自还。怀古思乡宁废酒，难逢杯酌共云间。紫气遥来出紫宫，金光隐见有无中。玄坛并建群灵拥，宝塔双瞻瑞霭通。万顷桑麻春雨后，千家城郭日华东。披襟已尽兰台胜，宋玉何劳对大风。
暮春登紫金山二首有引·其一
作者：卢龙云
朝代：明

一春风物报将阑，乘兴还来问紫山。寓目总堪容傲吏，振衣疑渐出尘寰。王乔洞在凫先起，太保堂空鸟自还。怀古思乡宁废酒，难逢杯酌共云间。
暮春登紫金山二首有引·其二
作者：卢龙云
朝代：明

紫气遥来出紫宫，金光隐见有无中。玄坛并建群灵拥，宝塔双瞻瑞霭通。万顷桑麻春雨后，千家城郭日华东。披襟已尽兰台胜，宋玉何劳对大风。
暮春送邹道卿驾部考绩二首
作者：卢龙云
朝代：明

春服喜初成，逢君又北征。归朝先对马，觐阙际迁莺。课绩过三载，程材擅二京。留都根本在，当宁不胜情。仙郎方绿鬓，宦业此初升。剑气新硎发，文光健笔凌。枢曹推上考，艺苑见中兴。试最加恩后，悬知秩倍增。
暮春送邹道卿驾部考绩二首·其一
作者：卢龙云
朝代：明

春服喜初成，逢君又北征。归朝先对马，觐阙际迁莺。课绩过三载，程材擅二京。留都根本在，当宁不胜情。
暮春送邹道卿驾部考绩二首·其二
作者：卢龙云
朝代：明

仙郎方绿鬓，宦业此初升。剑气新硎发，文光健笔凌。枢曹推上考，艺苑见中兴。试最加恩后，悬知秩倍增。
曲江夜雨
作者：卢龙云
朝代：明

静夜风逾响，孤舟雨较多。听篷惊梦断，欹枕奈愁何。再想鸣珂入，初残扣角歌。漫漫皆未旦，天路忆春和。
曾泽卿侍御以东宫覃恩封其父如己官
作者：卢龙云
朝代：明

四百峰头旧结庐，承恩初下紫泥书。尊传白兽添春酒，驾引青牛易鹭车。桓典已闻推避马，于公能自应高闾。祥光夜夜瞻南极，总是前星映彩馀。
月下与诸叔季小集
作者：卢龙云
朝代：明

夜色苍茫暑渐移，临流堪待月高时。清谈暂觉尘寰远，长啸俱忘世路悲。王氏论从叔湛易，谢家篇就弟连诗。更阑未尽溪头语，星聚何当太史知。
月夜泛舟
作者：卢龙云
朝代：明

携壶理棹出江干，乘兴安流夜未阑。霜月浸空秋色老，风林摇岸叶声乾。短箫凄断中川听，长剑凭陵傍斗看。坐久黑貂寒渐彻，诗成还仗酒杯宽。
月夜渡马江二首
作者：卢龙云
朝代：明

一派长江接暮潮，半轮孤月出烟霄。江光月色兼天涌，有客中流独泛桡。冥冥江上几青山，烟水悠悠雁□湾。但使风波常不起，扁舟时向月中还。
月夜渡马江二首·其一
作者：卢龙云
朝代：明

一派长江接暮潮，半轮孤月出烟霄。江光月色兼天涌，有客中流独泛桡。
月夜渡马江二首·其二
作者：卢龙云
朝代：明

冥冥江上几青山，烟水悠悠雁□湾。但使风波常不起，扁舟时向月中还。
有所思
作者：卢龙云
朝代：明

有所思，乃在大海旁。将何问遗君，明月更夜光。锦带缭五丝，薰以瑞麟香。君心闻已变，焚之扬其灰。思君亦徒尔，覆水难重回。恩情中道绝，日月有盈亏。长夜耿耿风凄凄，欲渡无梁当诉谁。
有斐堂感咏二首有引
作者：卢龙云
朝代：明

徙倚空堂寂，徘徊忆旧游。荣枯随物理，远近感年流。培植昔人意，彫零异代愁。此君风节在，所至属王猷。西堂春富贵，丹艳映传觞。劲节当年植，清风何处扬。难将霜后色，得拟露华香。别有栽培力，还应待凤凰。
有斐堂感咏二首有引·其一
作者：卢龙云
朝代：明

徙倚空堂寂，徘徊忆旧游。荣枯随物理，远近感年流。培植昔人意，彫零异代愁。此君风节在，所至属王猷。
有斐堂感咏二首有引·其二
作者：卢龙云
朝代：明

西堂春富贵，丹艳映传觞。劲节当年植，清风何处扬。难将霜后色，得拟露华香。别有栽培力，还应待凤凰。
望京楼和张中丞二首
作者：卢龙云
朝代：明

极目楼头望紫烟，梦回宫阙思悠然。蓬莱地隔鸿书渺，阊阖天高象魏悬。万国衣冠同拜舞，当年江汉忆旬宣。于今独抱葵心在，欲奏南山第几篇。江湖幽思近何如，天畔楼孤望帝居。御苑春饶莺语合，仙茎露下雁来初。悬车尚忆齐鸣佩，闭阁惟耽自著书。此际经纶看世业，升平俱沐圣恩馀。
望京楼和张中丞二首·其一
作者：卢龙云
朝代：明

极目楼头望紫烟，梦回宫阙思悠然。蓬莱地隔鸿书渺，阊阖天高象魏悬。万国衣冠同拜舞，当年江汉忆旬宣。于今独抱葵心在，欲奏南山第几篇。
望京楼和张中丞二首·其二
作者：卢龙云
朝代：明

江湖幽思近何如，天畔楼孤望帝居。御苑春饶莺语合，仙茎露下雁来初。悬车尚忆齐鸣佩，闭阁惟耽自著书。此际经纶看世业，升平俱沐圣恩馀。
望雨
作者：卢龙云
朝代：明

入夏愁多雨，无端旱亦随。阴阳时未若，调燮事堪疑。蒿目忧田畯，斋心问雨师。恒旸当有尽，甘澍应无私。实颖将盈亩，蕃滋可后时。泽由天地泰，功薄桔槔施。待取禾三百，还看穗两岐。风云即欲合，草木已先知。幸及如时化，何言靡孑遗。题诗催雨至，却异雨催诗。
朱学博以心学图见寄赋谢
作者：卢龙云
朝代：明

家学渊源接紫阳，按图终日味偏长。已知室暗能虚白，更与诸生事勿忘。
朱明洞景八首 其一 浮邱别墅
作者：卢龙云
朝代：明

旧社窥丹井，开林别有天。东山留谢傅，挹袖侣群仙。
朱明洞景八首 其七 把钓方台
作者：卢龙云
朝代：明

平台依渌水，喧静称垂纶。祇恐非熊兆，江湖异富春。
朱明洞景八首 其三 观窍池亭
作者：卢龙云
朝代：明

造物藏无尽，居然入静观。池吟春草后，荷净倚□看。
朱明洞景八首 其二 清樾高斋
作者：卢龙云
朝代：明

绕舍树扶疏，林光照道书。掩关辞问字，独坐对清虚。
朱明洞景八首 其五 结庐人境
作者：卢龙云
朝代：明

郭外无车马，衡茅已自深。碧山何用远，杖屦得相寻。
朱明洞景八首 其八 灌园小憩
作者：卢龙云
朝代：明

有禄辞卿相，无心事桔槔。滋兰常九畹，此地却忘劳。
朱明洞景八首 其六 种菊东篱
作者：卢龙云
朝代：明

自爱篱边菊，餐英待晚芳。盈樽多秫酒，客坐但传觞。
朱明洞景八首 其四 躬耕桑柘
作者：卢龙云
朝代：明

谷口未堪亲，嚣然若有莘。日斜桑柘影，倘见下徵轮。
朱明洞景八首·浮邱别墅
作者：卢龙云
朝代：明

旧社窥丹井，开林别有天。东山留谢傅，挹袖侣群仙。绕舍树扶疏，林光照道书。掩关辞问字，独坐对清虚。造物藏无尽，居然入静观。池吟春草后，荷净倚□看。谷口未堪亲，嚣然若有莘。日斜桑柘影，倘见下徵轮。郭外无车马，衡茅已自深。碧山何用远，杖屦得相寻。自爱篱边菊，餐英待晚芳。盈樽多秫酒，客坐但传觞。平台依渌水，喧静称垂纶。祇恐非熊兆，江湖异富春。有禄辞卿相，无心事桔槔。滋兰常九畹，此地却忘劳。
机易行有序
作者：卢龙云
朝代：明

东南海上几仙山，巨浸洪涛漭瀁间。金银宫阙三千里，止许游仙日往还。幻出群峰有机易，岩石巑岏瞰蛟室。扶桑堤岸对吞天，灵草汀洲连浴日。混沌凿处德难居，精卫填来事总虚。岂见徐生药可市，浪誇秦帝石能驱。么么何物商人子，眼轻大壑如沼沚。妄言海若在海山，拟藉天吴报天子。扬帆破浪喜长风，虎节龙旂入海中。黄金他日使如土，朱提异地愧无功。举朝相顾尽失色，却恐天心未易格。谁能周隐及穷荒，孰引批鳞为已责。王生素业慕萧曹，自矜曾佩吕虔刀。誓歼狐鼠清城社，忍使鲸鲵截海涛。草茅书就千言牍，条陈利弊剖衷曲。宛如长孺思拾遗，大类贾生能痛哭。曾闻杞客但忧天，争比恤周嫠妇贤。立仗每愁鸣辄斥，朝阳未见声俱传。吁嗟王生解张胆，绘图封事彻皇览。海波依旧今不扬，奸谀魄夺齐民感。
杂诗
作者：卢龙云
朝代：明

北风何凛烈，落叶离本根。山川改气候，黯淡无朝昏。室人戒裳衣，中庖具盘飧。闻君将远行，哽咽未能言。道路多修阻，何日当回辕。他乡各异俗，谁与共寒暄。知音不可遇，世态难具论。山中有藜藿，可以乐衡门。
李大顺自蜀来移任增城泊舟章江过访
作者：卢龙云
朝代：明

客舍春融二月初，文谈谁共对公馀。来从谕蜀功方就，喜接浮湘会未疏。垂橐可增循吏传，探囊多有异人书。双松又傍罗浮胜，河润应沾九里居。
李太学自京中寄赠赋答
作者：卢龙云
朝代：明

滨海嗟留滞，多年寄拊循。烦劳安郡邑，弼直愧臣邻。歌凤德何似，为龙性亦驯。鴳篱妨渐羽，鸟道惧摧轮。闭阁时思过，登楼一怆神。敢云淹棘地，每念切枫宸。触物聊吟咏，逢人窃主臣。帝城依紫极，旅服混缁尘。会见风云起，应沾雨露均。燕台仍索骏，沧海未穷鳞。道远情偏厚，里仁俗故淳。报书方岁暮，到日又王春。
李封君兄弟承恩图
作者：卢龙云
朝代：明

余视世间人，岂无兄及弟。荣瘁间同根，具迩殊廉陛。式好任埙篪，名实不堪礼。宦达即齐名，参商逐旅邸。闽海多贤豪，二老表林皋。诗书敦夙尚，水石美游遨。友爱念弥笃，乡闾慕转高。辞荣乐丘贲，家声起誉髦。令德宜寿岂，锦衣炫庭綵。同时荷紫纶，皇恩深若海。锡服相辉鲜，素澹元无改。雏驹总凤龙，移忠未休怠。粤徼已澄清，屏翰出江城。观风过海岱，齐鲁遍诸生。风雨对床夜，池塘梦草情。教仕迭跻膴，黄发逮三旌。
李明府迁居延平忆旧里春宵之景有作见怀赋此和答
作者：卢龙云
朝代：明

千金何处买春宵，春事先从海国饶。入夜笙歌清漏永，彻明灯火绿尊骄。家声尔恋延平旧，斗色人看剑浦遥。应是池塘飞梦远，双鱼传咏思飘飘。
李观察父叔齐封
作者：卢龙云
朝代：明

天书齐下紫泥封，海日烟消花影重。父叔崔门今两凤，弟昆许里旧双龙。埙篪并美千秋业，杖屦仍同五岳踪。增秩岁逢新命至，承恩次第兴俱浓。
杏花
作者：卢龙云
朝代：明

寒林冻尽色初妍，桃李蹊中较独先。浅白间梅春转丽，轻红遮柳晓相鲜。不将密叶妨繁蕊，早向疏枝染瑞烟。曾记曲江花似锦，马蹄空踏草芊芊。
杏花
作者：卢龙云
朝代：明

浅红轻绿媚春风，曾记曲江马上逢。回首十年成底事，一枝今在短墙东。
杜大夫以白发庐墓者六年部使者为请于朝得旨旌孝
作者：卢龙云
朝代：明

旧德推荀里，名家有杜陵。恩曾金马诏，洁是玉壶冰。孤愤心常切，承颜念每兴。百年欢易尽，六载意堪矜。夜永清霜苦，愁长白发增。岁华甘自老，月旦许同称。使节风频采，鸿名荐屡登。潜幽光始发，里颂喜初腾。和致祥俱集，福先寿作朋。求忠仍以孝，祖武世相绳。
杨中丞闻讣候代二首
作者：卢龙云
朝代：明

关西世业映中台，天惠南藩福曜来。开府声华悬八桂，承家勋泽自三槐。方期紫诰荣增秩，何意黄垆永夜台。共道修文如有待，可堪风木慕兰陔。承恩几度锡纶麻，紫气西来望转赊。时拟绛驺迎百粤，俄闻白马会三巴。已钦治第真容驷，其奈瞻云未及瓜。最是南陲资锁钥，不妨游子尚天涯。
杨中丞闻讣候代二首·其一
作者：卢龙云
朝代：明

关西世业映中台，天惠南藩福曜来。开府声华悬八桂，承家勋泽自三槐。方期紫诰荣增秩，何意黄垆永夜台。共道修文如有待，可堪风木慕兰陔。
杨中丞闻讣候代二首·其二
作者：卢龙云
朝代：明

承恩几度锡纶麻，紫气西来望转赊。时拟绛驺迎百粤，俄闻白马会三巴。已钦治第真容驷，其奈瞻云未及瓜。最是南陲资锁钥，不妨游子尚天涯。
杨明府惠酒叠至赋谢杨柳州人时谪居常武
作者：卢龙云
朝代：明

廿年拙宦忆龙城，此日逢君盖复倾。往事总非南国召，相怜犹类故乡并。客厨楚醴频频酌，征路骊歌缓缓声。见说中朝方振滞，伫看前席问苍生。
杨青驿
作者：卢龙云
朝代：明

漂泊风尘怅远游，杨青亭下暂维舟。故乡门巷经梅雨，客路山川到麦秋。潦倒诗篇时自适，飘零杯酒暮堪愁。几宵尚忆长安道，北斗遥瞻接凤楼。
杮源雨中
作者：卢龙云
朝代：明

岭外雷初起，江边雨乍鸣。旅眠听不尽，孤枕梦难成。大野生寒色，长堤响瀑声。应时偏润物，岂唤客愁生。
林左史惠荔枝兼以诗来和答
作者：卢龙云
朝代：明

暑雨初晴日正东，枝头火实映云红。筠笼解致琼浆美，笔札兼传雪调工。海国林园推异品，旅人乡味忆芳丛。投瓜尚乏琼瑶报，杯酒徒令怅未同。
林志和明府过谈旅舍
作者：卢龙云
朝代：明

马首当年忆并东，从前消息半相同。重来大集明堂吏，一笑谁怜塞上翁。百里多君工制锦，孤臣何地托飘蓬。亦知双剑时还合，未若延津气似虹。
林烈女
作者：卢龙云
朝代：明

千年青史仗谁收，女行同推第一流。百两未能宜尔室，九原何遽乐斯丘。露零宿草悲鸳幔，风韵疏松忆凤楼。此日表扬先郡邑，恩光还拟下皇州。
枯桐行有序
作者：卢龙云
朝代：明

君不见定清寺里双高桐，疏枝直干拂苍空。迩时荣枯忽顿改，一株摧落淩霜风。孤根未绝含生意，鬼神呵护知无穷。夜半高歌人不识，冥冥诧有嘘枯功。生气从兹回地底，柔条嫩绿盘根起。翩翻翠叶大于盘，浥露含风姿更美。看看渐与碧檐齐，高枝复有摩空势。物理由来不可知，一任玄苍而已矣。世人得丧理亦然，安见浮生事事完。有时披雾青天出，有时急雨春风颠。栽培但使灵根在，雪干霜标年复年。不因零落归山涧，会须千尺能参天。
枯鱼过河泣
作者：卢龙云
朝代：明

枯鱼过河泣，早不慎出入。寄书谢鲂鲤，悔来那可及。
柏茂蒲芳图寿周宪副
作者：卢龙云
朝代：明

早年三径遂鸿冥，柏实蒲香学制龄。直干长留千尺黛，灵根不断四时青。乌栖朱博台中府，鹤舞安期涧畔亭。耆社只今尊洛下，太丘门更聚群星。
柏谷长春卷
作者：卢龙云
朝代：明

苍苍乔木出云岑，翠柏干霄始十寻。直干栽培根已厚，高枝雨露沐逾深。岁寒并茂惟松径，地近连芳有桂林。若比汉家梁作咏，何如中谷自清音。
柳侯子厚刘贤良蕡二祠落成
作者：卢龙云
朝代：明

宫墙并峙遗容俨，俎豆重新岁祀齐。唐室几人堪密勿，诸君何事总蛮溪。当时望逐铜驼远，千古魂依越鸟栖。圣代表章逢使者，共瞻英爽贯虹霓。
柳城勘荒二首
作者：卢龙云
朝代：明

盘折千山一径穿，诛茅辟石始堪田。苍旻若识荒夷苦，岁岁俱应大有年。鸡骨频占欲满篝，可怜金石若为流。中朝定有蠲租诏，不解民间目下愁。
柳城勘荒二首·其一
作者：卢龙云
朝代：明

盘折千山一径穿，诛茅辟石始堪田。苍旻若识荒夷苦，岁岁俱应大有年。
柳城勘荒二首·其二
作者：卢龙云
朝代：明

鸡骨频占欲满篝，可怜金石若为流。中朝定有蠲租诏，不解民间目下愁。
桃叶渡
作者：卢龙云
朝代：明

桃叶知何处，犹传旧渡名。休论千古恨，且喜四难并。婀娜江花媚，留连夜月生。何言不用楫，满听棹歌声。
桃源洞二首
作者：卢龙云
朝代：明

一径寻源入，昔人此避秦。衣冠今孔道，车马日生尘。涧水难容艇，渔郎孰问津。仙凡终古隔，耕凿几家邻。不逢逃世者，空纪遇仙桥。缨濯龙池洁，笙听鹤岭遥。居人全类古，生业半为樵。坐久呼僧语，尘心亦自消。
桃源洞二首·其一
作者：卢龙云
朝代：明

一径寻源入，昔人此避秦。衣冠今孔道，车马日生尘。涧水难容艇，渔郎孰问津。仙凡终古隔，耕凿几家邻。
桃源洞二首·其二
作者：卢龙云
朝代：明

不逢逃世者，空纪遇仙桥。缨濯龙池洁，笙听鹤岭遥。居人全类古，生业半为樵。坐久呼僧语，尘心亦自消。
桃花
作者：卢龙云
朝代：明

隙地才如掌，绯桃亦数株。秦源迹岂类，潘县意堪俱。嫩叶含风袅，飞花满径铺。刘郎偏有恨，竟日忆玄都。
桃花坞分赋二首 其一 赋得盘中桃花
作者：卢龙云
朝代：明

三月绯桃处处新，盘中别有一枝春。看同野外差嫌远，移傍樽前倍可亲。色映酡颜添酒态，芳联绮句狎花神。勿言生意培来浅，雨露天家亦自均。
桃花坞分赋二首 其二 赋得桥边桃花
作者：卢龙云
朝代：明

繁英几树荫溪桥，灼灼红芳俯泬寥。影漾临流疑锦水，艳交题柱胜霞标。成蹊路转舟同远，夹岸源寻洞不遥。过此徘徊堪寓目，何须千叶恨能消。
桃花坞分赋二首·赋得盘中桃花
作者：卢龙云
朝代：明

三月绯桃处处新，盘中别有一枝春。看同野外差嫌远，移傍樽前倍可亲。色映酡颜添酒态，芳联绮句狎花神。勿言生意培来浅，雨露天家亦自均。繁英几树荫溪桥，灼灼红芳俯泬寥。影漾临流疑锦水，艳交题柱胜霞标。成蹊路转舟同远，夹岸源寻洞不遥。过此徘徊堪寓目，何须千叶恨能消。
梁宪父馆于罗太学家董叔远冯文孺有作次和
作者：卢龙云
朝代：明

上客非高馆，何缘见爱才。南州逢榻下，北海仗樽开。翰墨论心富，莺花逐赏来。主人方梦鸟，堪杂夜明苔。
梁文学以自寿六十诗见示次和
作者：卢龙云
朝代：明

莫将杯酒负良辰，十月江南号小春。一任浮云时自改，须知吾道未全贫。清霜傲菊秋仍好，香雪冲梅岁又新。岂学坡翁怜暮景，江门风月更何人。
梅桂争芳诗有引
作者：卢龙云
朝代：明

谁遣花神次第催，天工巧并一时来。秋香桂萼方呈秀，春信梅梢预报魁。生意并含新雨露，灵根俱显旧栽培。似应月殿高攀折，即倩南枝向北开。
梅花二首
作者：卢龙云
朝代：明

朔雪凝寒歛众芳，梅花无恙试新妆。乾坤别有阳和力，伴送风檐一段香。游人重引岁寒思，记得梅花欲发时。春事故园应较早，北枝容易接南枝。
梅花二首·其一
作者：卢龙云
朝代：明

朔雪凝寒歛众芳，梅花无恙试新妆。乾坤别有阳和力，伴送风檐一段香。
梅花二首·其二
作者：卢龙云
朝代：明

游人重引岁寒思，记得梅花欲发时。春事故园应较早，北枝容易接南枝。
梅花坞二首
作者：卢龙云
朝代：明

古寺灵为谷，前村玉作梅。雪香千万树，岁岁得春魁。尽洗铅华态，惟馀冰雪姿。和风任披拂，休向笛中吹。
梅花坞二首·其一
作者：卢龙云
朝代：明

古寺灵为谷，前村玉作梅。雪香千万树，岁岁得春魁。
梅花坞二首·其二
作者：卢龙云
朝代：明

尽洗铅华态，惟馀冰雪姿。和风任披拂，休向笛中吹。
棘闱事竣答别李士衡郡丞
作者：卢龙云
朝代：明

西南天远净妖氛，佐郡风流此属君。刁斗村村秋里息，弦歌处处月中闻。识韩有客称司命，忆李他时隔论文。樽酒重逢殊未定，江东何地不停云。
樱桃
作者：卢龙云
朝代：明
体裁：诗

满林看结实，百果此为先。赤玉色同美，明珠颗并圆。寝园新始荐，内殿赐方传。亦有筠笼赠，堪充野赏筵。
次南浦答来观察
作者：卢龙云
朝代：明

漂泊江湖逐客船，昔时羽翼愧联翩。忽来滕阁风千里，共对徐亭月万川。宦业济恒堪作相，群游髡衍只谈天。孤篷默坐赓题句，回首山光澹暮烟。
次和友人岁暮旅怀十首
作者：卢龙云
朝代：明

异地生羁思，残年傍客愁。月馀鳷鹊观，寒满鹔鹴裘。旧侣多离索，新篇负唱酬。帝城春又至，岁序忽如流。旅馆俱无赖，深杯且莫辞。以余方滞迹，犹尔未归时。抚景情俱剧，探春事不迟。品题新岁月，都入郢中词。白社非尘境，青山不世情。浮生俱扰扰，谢俗寡营营。酒破千愁阵，诗高五字城。几人同述作，艺苑识宗盟。白雪知君富，黄金总让人。江湖双短鬓，天地一閒身。萍水长为客，莺花又及春。臈残诗祭罢，喜复岁华新。风流江左地，千古尚依然。世远齐梁后，诗称鲍谢前。微名甘负俗，健翼愧垂天。触物同怀土，登楼有仲宣。玄冬霜雪尽，暖逐琯灰来。寒色旅中夜，春光何处台。青归淮畔柳，红入陇头梅。底事能娱客，深樽有绿醅。片愁消大白，万事倚穷苍。萍梗经漂泊，松筠自雪霜。龙颜燕阙远，雁字楚天长。莫漫悲游子，摊书但满床。礼复朝元会，香分列署含。地同天尺五，人岂象魁三。宾从时投辖，知交未解骖。独谙官况冷，孤月印寒潭。宦思多寥寂，吟怀强自宽。早春将送暖，馀臈尚生寒。求友怀黄鸟，游仙慕紫鸾。更谁如李白，被酒赴金銮。光阴催改岁，日月惜徒过。世事长如此，年劳较孰多。祗应骚客咏，都付雪儿歌。伫听阳春曲，凭陵更若何。
次和友人岁暮旅怀十首·其一
作者：卢龙云
朝代：明

异地生羁思，残年傍客愁。月馀鳷鹊观，寒满鹔鹴裘。旧侣多离索，新篇负唱酬。帝城春又至，岁序忽如流。
次和友人岁暮旅怀十首·其七
作者：卢龙云
朝代：明

片愁消大白，万事倚穷苍。萍梗经漂泊，松筠自雪霜。龙颜燕阙远，雁字楚天长。莫漫悲游子，摊书但满床。
次和友人岁暮旅怀十首·其三
作者：卢龙云
朝代：明

白社非尘境，青山不世情。浮生俱扰扰，谢俗寡营营。酒破千愁阵，诗高五字城。几人同述作，艺苑识宗盟。
次和友人岁暮旅怀十首·其九
作者：卢龙云
朝代：明

宦思多寥寂，吟怀强自宽。早春将送暖，馀臈尚生寒。求友怀黄鸟，游仙慕紫鸾。更谁如李白，被酒赴金銮。
次和友人岁暮旅怀十首·其二
作者：卢龙云
朝代：明

旅馆俱无赖，深杯且莫辞。以余方滞迹，犹尔未归时。抚景情俱剧，探春事不迟。品题新岁月，都入郢中词。
次和友人岁暮旅怀十首·其五
作者：卢龙云
朝代：明

风流江左地，千古尚依然。世远齐梁后，诗称鲍谢前。微名甘负俗，健翼愧垂天。触物同怀土，登楼有仲宣。
次和友人岁暮旅怀十首·其八
作者：卢龙云
朝代：明

礼复朝元会，香分列署含。地同天尺五，人岂象魁三。宾从时投辖，知交未解骖。独谙官况冷，孤月印寒潭。
次和友人岁暮旅怀十首·其六
作者：卢龙云
朝代：明

玄冬霜雪尽，暖逐琯灰来。寒色旅中夜，春光何处台。青归淮畔柳，红入陇头梅。底事能娱客，深樽有绿醅。
次和友人岁暮旅怀十首·其十
作者：卢龙云
朝代：明

光阴催改岁，日月惜徒过。世事长如此，年劳较孰多。祗应骚客咏，都付雪儿歌。伫听阳春曲，凭陵更若何。
次和友人岁暮旅怀十首·其四
作者：卢龙云
朝代：明

白雪知君富，黄金总让人。江湖双短鬓，天地一閒身。萍水长为客，莺花又及春。臈残诗祭罢，喜复岁华新。
次和邓司谏闺怨四首 其一 春怨
作者：卢龙云
朝代：明

潮候几回望客船，寄将烦语答来笺。桥边柳映虹收雨，坞外花藏蝶弄烟。箫听夜声残永漏，曲成孤调怨鸣弦。迢迢路计难辞远，辽度将军众百千。
次和邓司谏闺怨四首 其三 秋怨
作者：卢龙云
朝代：明

低林逗月照中闺，露湿凉天极望迷。题寄远书逢雁度，绣成新恨彻猿啼。凄悲夜笛风传坐，乱散秋萤草满堤。溪绕路长程倦马，鸡声几听卧楼西。
次和邓司谏闺怨四首 其二 夏怨
作者：卢龙云
朝代：明

长路羁怀寄语微，暑移寒色昼凝晖。香风午送荷交艳，永日閒过燕并飞。狂欲舞难禁弱力，晚方凉却怯絺衣。桑蚕未事多愁抱，装橐有时惬梦归。
次和邓司谏闺怨四首 其四 冬怨
作者：卢龙云
朝代：明

添烛夜廊回暗光，舞旋风雪白盈堂。占凭喜信归期近，望引穷愁别路长。檐压冻花梅索笑，阁移寒影月临妆。淹留暂尔悲离索，潜伏生机天转阳。
次和邓司谏闺怨四首·春怨
作者：卢龙云
朝代：明

潮候几回望客船，寄将烦语答来笺。桥边柳映虹收雨，坞外花藏蝶弄烟。箫听夜声残永漏，曲成孤调怨鸣弦。迢迢路计难辞远，辽度将军众百千。长路羁怀寄语微，暑移寒色昼凝晖。香风午送荷交艳，永日閒过燕并飞。狂欲舞难禁弱力，晚方凉却怯絺衣。桑蚕未事多愁抱，装橐有时惬梦归。低林逗月照中闺，露湿凉天极望迷。题寄远书逢雁度，绣成新恨彻猿啼。凄悲夜笛风传坐，乱散秋萤草满堤。溪绕路长程倦马，鸡声几听卧楼西。添烛夜廊回暗光，舞旋风雪白盈堂。占凭喜信归期近，望引穷愁别路长。檐压冻花梅索笑，阁移寒影月临妆。淹留暂尔悲离索，潜伏生机天转阳。
次延津
作者：卢龙云
朝代：明

曾向丰城傍玉壶，延津此日复停舻。天边紫气疑明灭，波底玄灵讶有无。佩自双钩莲锷歛，吹惟一吷斗文孤。莫须神物终当化，珍重时看玉辘轳。
次洪塘别诸生
作者：卢龙云
朝代：明

郭外波声涌暮潮，萋萋春草别魂销。蛾眉老去甘沦落，龙性驯来转寂寥。蓬转岂须违五柳，翮成终合待层霄。临岐未洒穷途泪，握手应知愿不遥。
次清源值龚侍御行部过谈舟中
作者：卢龙云
朝代：明

维舟当日暮，有客过河干。六载思同舍，重逢感旧欢。月曾薇省隔，霜已鹭车寒。揽辔君行早，弹来愧豸冠。
正学发潜卷为韶州李封君作二首
作者：卢龙云
朝代：明

湛湛浈江水，英英庾岭云。昔有幽潜士，于此扬清芬。努力追千古，潜心事典坟。豪华俗所悦，而乃厌尘氛。圣功始克复，章句岂徒云。名教自足乐，嘉尚志不群。式闾慕高义，交者意独勤。令子承先德，通籍迩明君。应时树嘉绩，奕奕振前闻。义方馀世泽，取赢属后昆。南荒始作相，大业美开元。千载曲江后，谁与并腾骞。丈人初养晦，家学浚其源。地灵若有待，岳降可同论。传经念手泽，贻翼永不谖。郡国徵高等，天路缀鹓鸾。人伦推藻镜，结纫总芳荪。披忠饶启事，时时上帝阍。之子在万里，寤寐怀乡园。显亲重行道，勋烈照乾坤。
正学发潜卷为韶州李封君作二首·其一
作者：卢龙云
朝代：明

湛湛浈江水，英英庾岭云。昔有幽潜士，于此扬清芬。努力追千古，潜心事典坟。豪华俗所悦，而乃厌尘氛。圣功始克复，章句岂徒云。名教自足乐，嘉尚志不群。式闾慕高义，交者意独勤。令子承先德，通籍迩明君。应时树嘉绩，奕奕振前闻。义方馀世泽，取赢属后昆。
正学发潜卷为韶州李封君作二首·其二
作者：卢龙云
朝代：明

南荒始作相，大业美开元。千载曲江后，谁与并腾骞。丈人初养晦，家学浚其源。地灵若有待，岳降可同论。传经念手泽，贻翼永不谖。郡国徵高等，天路缀鹓鸾。人伦推藻镜，结纫总芳荪。披忠饶启事，时时上帝阍。之子在万里，寤寐怀乡园。显亲重行道，勋烈照乾坤。
正月十六夜泊舟槜李城下时天霁月出漫赋二首
作者：卢龙云
朝代：明

万里途方半，千金夜未休。去年今夕酒，一别几般愁。士女争浮舫，笙歌别上楼。寥寥天畔客，漂泊正孤舟。向愁江雨阔，今见海蟾生。城郭春仍丽，帆樯夜转明。孤灯篷底思，独酌旅中情。可惜良宵里，长吟作越声。
正月十六夜泊舟槜李城下时天霁月出漫赋二首·其一
作者：卢龙云
朝代：明

万里途方半，千金夜未休。去年今夕酒，一别几般愁。士女争浮舫，笙歌别上楼。寥寥天畔客，漂泊正孤舟。
正月十六夜泊舟槜李城下时天霁月出漫赋二首·其二
作者：卢龙云
朝代：明

向愁江雨阔，今见海蟾生。城郭春仍丽，帆樯夜转明。孤灯篷底思，独酌旅中情。可惜良宵里，长吟作越声。
武夷九曲歌寿少司马陈公七十有序
作者：卢龙云
朝代：明

一歌曰：我所瞻兮万年宫，溪流一曲开蒙茸。彭祖之居号云龙，群仙更聚幔亭中。谁其主之溪上翁，惟张与徐差可同。骖龙驭鹤意融融，坐见尘扬沧海东。二歌曰：我所瞻兮玉女峰，溪流二曲山气浓。镜台不受埃尘封，印石时留翰墨踪。何以居之桂树丛，猿吟虎啸生雄风。勒马淩霄四望通，千龄龟鹤伴长松。三歌曰：我所瞻兮会仙岩，溪流三曲溪转深。海日初升开晓岚，游仙鸾鹤此中骖。何以侑之杯行三，缘厓架壑穷幽探。山光水色媚清酣，千秋万岁乐且耽。四歌曰：我所瞻兮在玉华，溪流四曲景逾赊。钓鱼溪畔放浮槎，题诗合到李仙家。谁与幽栖傍赤霞，仙床倦起看山花。解愠园中试御茶，主人之乐讵有涯。五歌曰：我所瞻兮号天柱，溪流五曲杂烟雾。栖真更在留云处，丹灶茶炉共朝暮。谁与相从洽情愫，晚对群峰誇乐聚。紫阳之业应难去，君子万年当永誉。六歌曰：我所瞻兮一览台，溪流六曲苍屏开。振衣千仞出崔嵬，上与天游意豁哉。谁其镌石扫莓苔，千年声响超群材。露零仙掌溢玉杯，葆真怡性貌若孩。七歌曰：我所瞻兮云石堂，溪流七曲树生香。石门虚彻把金光，翘首三峰列上方。谁其行乐意未央，天壶日月景偏长。逍遥倚仗回北廊，乐只君子寿无疆。八歌曰：我所瞻兮到并莲，溪流八曲水潺湲。钟鼓楼台步列仙，月明环佩声珊然。谁可与同学慕禅，笠子临流枕石眠。游方之外思翩翩，赢得神全迓永年。九歌曰：我所瞻兮尽仙亭，溪流九曲山鸟鸣。灵峰之上云英英，轻盈杖屦等鸿冥。谁可与同猿鹤情，荷锸相将日斲苓。止恐安车下帝庭，山中之乐如苍生。
武夷九曲歌寿少司马陈公七十有序·其一
作者：卢龙云
朝代：明

一歌曰：我所瞻兮万年宫，溪流一曲开蒙茸。彭祖之居号云龙，群仙更聚幔亭中。谁其主之溪上翁，惟张与徐差可同。骖龙驭鹤意融融，坐见尘扬沧海东。
武夷九曲歌寿少司马陈公七十有序·其七
作者：卢龙云
朝代：明

七歌曰：我所瞻兮云石堂，溪流七曲树生香。石门虚彻把金光，翘首三峰列上方。谁其行乐意未央，天壶日月景偏长。逍遥倚仗回北廊，乐只君子寿无疆。
武夷九曲歌寿少司马陈公七十有序·其三
作者：卢龙云
朝代：明

三歌曰：我所瞻兮会仙岩，溪流三曲溪转深。海日初升开晓岚，游仙鸾鹤此中骖。何以侑之杯行三，缘厓架壑穷幽探。山光水色媚清酣，千秋万岁乐且耽。
武夷九曲歌寿少司马陈公七十有序·其九
作者：卢龙云
朝代：明

九歌曰：我所瞻兮尽仙亭，溪流九曲山鸟鸣。灵峰之上云英英，轻盈杖屦等鸿冥。谁可与同猿鹤情，荷锸相将日斲苓。止恐安车下帝庭，山中之乐如苍生。
武夷九曲歌寿少司马陈公七十有序·其二
作者：卢龙云
朝代：明

二歌曰：我所瞻兮玉女峰，溪流二曲山气浓。镜台不受埃尘封，印石时留翰墨踪。何以居之桂树丛，猿吟虎啸生雄风。勒马淩霄四望通，千龄龟鹤伴长松。
武夷九曲歌寿少司马陈公七十有序·其五
作者：卢龙云
朝代：明

五歌曰：我所瞻兮号天柱，溪流五曲杂烟雾。栖真更在留云处，丹灶茶炉共朝暮。谁与相从洽情愫，晚对群峰誇乐聚。紫阳之业应难去，君子万年当永誉。
武夷九曲歌寿少司马陈公七十有序·其八
作者：卢龙云
朝代：明

八歌曰：我所瞻兮到并莲，溪流八曲水潺湲。钟鼓楼台步列仙，月明环佩声珊然。谁可与同学慕禅，笠子临流枕石眠。游方之外思翩翩，赢得神全迓永年。
武夷九曲歌寿少司马陈公七十有序·其六
作者：卢龙云
朝代：明

六歌曰：我所瞻兮一览台，溪流六曲苍屏开。振衣千仞出崔嵬，上与天游意豁哉。谁其镌石扫莓苔，千年声响超群材。露零仙掌溢玉杯，葆真怡性貌若孩。